
Dankwoord 


Dié  gedenkblad  is  te  danke  aan  die  bydraes  van  ’n  hele  span  medewerkers.  Die 
eerste  groot  hulp  het  van  Nándor  Sarkady  en  Cecile  Spies  van  die  Kerkargief  in 
Pretoria  gekom.  Hulle  kon  ’n  vinger  lê  op  berigte,  soms  met  foto’s,  oor  die 
Gemeente  of  karakters  van  die  Gemeente,  wat  in  kerklike  publikasies  verskyn 
het.  Boonop  verklap  die  besoekersboek  van  die  Argief  toe  dat  Rita  van  der 
Merwe  haar  besig  hou  met  die  Brandtversameling.  Sy  versorg  toe  die  artikel  oor 
Johanna  Brandt,  een  van  die  boeiendste  figure  in  die  Afrikanergeskiedenis. 
Ander  wat  besondere  kennis  van  of  verbintenisse  met  die  Gemeente  of  lidmate 
van  die  Gemeente  het,  bied  interessante  leesstof:  J.  J.  C.  du  Plooy,  S.  G.  A. 
Golden,  P.  R.  Prinsloo,  M.  van  der  Vegt,  C.  van  Niekerk,  C.  van  der  Bijl,  J. 
Powell,  die  Manse,  A.  Horn,  E.  Winckler,  N.  C.  J.  Brayshaw,  M.  Hoogenhout,  W. 
J.  Lindeque,  H.  L.  en  E.  Engelbrecht,  en  S.  E.  Beeslaar.  Analize  van  Wyk  van 
die  Teknorama  het  inligting  oor  Dick  Fourie  en  Tienie  van  Wyk  verskaf.  Ook 
Norma  Boshoff  wat  foto’s  beskikbaar  gestel  het  en  Danie  Boshoff  wat  die 
publikasie  persklaar  gekry  het,  verdien  vermelding.  Martie  Slump  het  die  skildery 
op  die  voorblad  gemaak.  Sedert  2004  druk  PCN  Drukkers  ons  Koorfees 
kaartjies  en  ons  bedank  hulle  ook  vir  die  puik  drukwerk  van  ons  gedenkblad. 


Dr.  P . B.  Boshoff 

Kerkinwyding  1915 


Bijna  was  er  een  grote  teleurstelling  geweest  toen  de  gemeente  op  18 
December  bijeenkwam  op  ons  eigen  kerkplein  te  Vereeniging,  want 
iedereen  kon  dadelik  zien,  dat  de  kerk  niet  klaar  was.  De  kontrakter  had  zijn 
plannen  niet  goed  gemaakt  en  was  zelf  teleurgesteld  door  de  spoorweg 
administratie. 

Na  een  konferentie  van  de  Kerkeraad  en  Bouwkommissie  met  de  architekt 
en  de  kontrakter,  werd  besloten,  toch  de  kerk  in  te  wijden  en  alle  diensten  in 
de  kerk  te  houden,  terwijl  nog  tijd  gegeven  werd  tot  31  Januarie  om  alles 
gereed  te  maken. 

Ds.  Brandt  hield  op  Zaterdagmorgen  de  inwijdingsrede,  omdat  Ds.  C.  W.  du 
Toit,  die  daartoe  uitgenodigd  was,  niet  kon  komen. 

Ds.  van  Belkum  hield  de  Voorbereidingsdienst,  maar  moest  ongelukkig  nog 
die  middag  vertrekken  om  voor  Zondag  op  Heidelberg  te  zijn. 

In  de  gemeentevergadering  werd  gekollekteerd  voor  de  schuld,  waarbij 
ongeveer  50  beesten  en  70  schapen  beloofd  werden. 

Verder  werd  besloten  bij  het  volgende  Nachtmaal  op  11  en  12  Maart  a.s. 
een  grote  Bazaar  te  houden  met  veevendutie. 

Ds.  Strijdom  was  overgekomen  om  te  helpen  met  de  dienste  op  Zondag. 

Na  een  verklaring  van  Ds.  Brandt  over  zijn  houding  in  verband  met  de 
politiek,  gedurende  de  laatste  maanden,  werd  besloten,  hem  te  vragen  aan 
te  blijven  als  konsulent  van  de  gemeente. 

Hoewel  de  kerk  nog  niet  gereed  was  en  de  bouwstoffen . bij  sommige 
gemeenteleden  bezwaar  opleverden,  kon  toch  reeds  gezien  worden,  dat  het 
een  biezonder  mooi  gebouw  zal  zijn  als  alles  klaar  is. 

(De  Hervormer  15  Januarie  1916,  3) 

Bevestiging  van  ds.  Brandt 


De  gemeente  Vereeniging  had  haar  Kerk-  en  Nachtmaalsviering  de  27e  en 
28e  Oktober  gehouden  en  met  die  gelegenheid  werd  hun  beroepen  leraar 
ds.  L.  E.  Brandt  dan  ook  bevestigd  Zaterdag  n.m.  door  dr.  prof. 
Greyvenstein,  die  ervoor  was  overgekomen  van  Pretoria.  Van  verschillende 
Kerkeraden  waren  er  kerkeraadsleden  tegenwoordig,  alook  ds.  Ennis  van 
Klerksdorp  en  ds.  Steyn  van  de  Zusterskerk  van  Vereeniging  met  zijn 
Kerkeraad.  Bij  aankomst  van  ds.  Brandt,  in  gezelschap  van  dr.  Greyvenstein 
en  ds.  Ennis,  werd  hem  voor  de  deur  toegezongen  uit  Ps.  134:  3:  Dat  ’s 
Heeren  zegen  op  u daal’,  enz.,  door  de  Kerkeraadsleden  tegenwoordig.  Bij 
de  bevestigingsdienst  het  dr.  Greyenstein  laat  zingen  van  Ps.  140:  1 en  3 en 
las  Jesaja  40,  liet  weer  zingen  van  Ps.  89:  7 en  nam  als  tekst  Jesaja  40:  31 
en  hield  ’n  aandoenlike  rede.  T erwijl  ds.  Brandt  voor  de  kansel  stond  om  het 
formulier  aan  te  horen  en  dr.  Greyvenstein  bezig  was  het  te  lezen,  kwam  er 
een  duif  in  de  kerk  en  vloog  er  rond  en  het  wonderlike  ervan  was,  dat  de  duif 
gind  zitten  rusten  recht  boven  de  kansel  op  een  hanglamp,  totdat  het 
formulier  afgelezen  was.  Na  de  bevestiging  werd  ds.  Brandt  weer 
toegezongen  van  Ps.  134:  3.  Ds.  Brandt  werden  vervolgens  woorden  van 
bemoediging  gegeven  op  zijn  verdere  loopbaan  door  dr.  Greyvenstein,  ds. 
Ennis  en  ds.  Steyn.  In  de  avond  hield  ds.  Brandt  zijn  intreereden  door  te 
laten  zingen  van  Ps.  138:  1 en  4 en  las  uit  Handelingen  16  en  nam  als  tekst 
vers  10.  Ook  hij  hield  een  weldoordachte  rede.  Zondag  v.m.  nam  Ds.  Ennis 
de  dienst  waar  en  preekte  ernstig  uit  Ps.  85:  11,  12  en  13. 

Vervolgens  werden  de  Nachtmaalstafels  bediend  met  beurten  door  de  drie 
predikers.  In  de  namiddag  preekte  ds.  Brandt  en  werd  aan  12  kinders  de 
heilige  doop  toegediend.  Ds.  Ennis  preekte  in  de  namiddag  in  de  zusterkerk. 
De  sluitingsdienst  werd  door  dr.  Greyvenstein  gehouden  in  een  ernstige  en 
leerzame  rede  uit  Lukas  16:  25. 

Mogen  deze  diensten  tot  heil  en  zegen  der  gemeente  zijn  tot  in  lengte  van 
dagen.  In  de  Kerkeraad  werd  besloten  in  ’t  vervolg  onze  Nachtmaalsvier- 
ingen  te  houden-  de  eerste  Zondag  in  Aprih  Julie  en  Oktober  en  25  Desem- 
ber.  Ds.  Brandt  hoopt,  zo  de  Heer  wil,  voor  25  Desember  over  te  komen 
met  zijn  trek.  Op  de  pastorie  is  weer  £150  afbetaald,  zodat  er  nog  een  be- 


~2~ 


drag  van  £500  op  moet  betaald  worden.  Ds.  en  mev.  Brandt  zouden  gaarne 
zien  om  nog  een  paar  kamers  aangebouwd  te  krijgen,  maar  de  Kerkeraad 
zag  zijn  weg  niet  open  om  dadelik  aan  te  bouwen.  Moge  deze  gemeente, 
nu  zij  haar  eigen  leraar  heeft,  groeien  en  bloeien  tot  heil  en  zegen  van  kerk 
en  staat.  Dit  is  de  wens  van  de  ondergetekende. 

J.  P.  C.,  Ouderling  (De  Hervormer  15  December  1923,  x) 

Ds.  L.  E.  Brandt 


Met  die  laaste  Algemene 
Kerkvergadering  het  ds.  L.  E.  Brandt 
afgetree  as  voorsitter.  Vanaf  1916, 
dus  een-en-twintig  volle  jare,  het  hy 
onafgebroke  die  Kerk  in  hierdie 
hoedanigheid  gedien.  Agt  Algemene 
Kerkvergaderings  het  hy  gepresideer, 
en  verskillende  vergaderings  van  die 
Kommissie  van  die  Algemene 
Kerkvergadering  - minstens  vier-en- 
tagtig  in  getal.  Deur  moeilike 
omstandighede,  dikwels  in  tye  van 
sorg,  was  hy  ’n  getroue  wagter  op  sy 
pos.  Veel  het  hy  in  hierdie  jare  vir  die 
Kerk  in  die  algemeen  gedoen. 


Een  van  die  belangrikste  - ons  durf  vrymoedig  sê  die  allerbelangrikste  - wat  in 
hierdie  jare  tot  stand  gebring  is,  is  die  stigting  van  ons  eie  teologiese  opleiding  aan 
die  Universiteit  te  Pretoria,  en  ds.  Brandt  se  optrede  het  ’n  groot  deel  hiertoe 
bygedra.  Saam  met  wyle  ds.  Jac.  Van  Belkum  en  ander  persone  het  hy  onvermoeid 
geywer  vir  die  opleiding  en  hierdie  werk  is  met  seën  bekroon. 

Noudat  ds.  Brandt  nie  meer  voorsitter  is  nie  sal  hy  ongetwyfeld  aan  baie  ander  werk 
in  die  Kerk  nog  meer  aandag  kan  gee.  Daar  is  nog  veel  om  te  doen  en  waarop  hy  ’n 
weldadige  invloed  kan  oefen.  “Die  Hervormer”  wil  hom  namens  die  ganse  Kerk 
hartlik  bedank  vir  wat  hy  as  voorsitter  vir  ons  beteken  het.  God  spaar  hom  nog  jare 
vir  ons  Kerk. 


Ds.  L E Brandt 

Die  Hervormer  (30  Junie  1937,  8-9.) 


Die  vrou  van  Harmony: 

‘N  OORSIG  00 R DIE  LEWE  VAN  JOHANNA  BRANDT, 

VROU  VAN  DS.  L.E.B.  BRANDT  (1876-  1964). 

Die  naam  Johanna  Brandt  (gebore  Van  Warmelo) 
is  vandag  aan  baie  mense  onbekend,  maar  sodra 
dit  aan  die  naam  Kappiekommando  gekoppel 
word,  gaan  daar  ’n  lig  op. 

Johanna  is  die  dogter  van  ds.  N.  J.  van  Warmelo, 
gebore  in  Nederland  en  Maria  M.  M.  Maré,  'n 
Voortrekkerafstammeling  van  die  Maré’s  wat 
saam  met  die  Maritztrek  die  binneland  van  Afrika 
ingetrek  het  (1837).  Sy  is  op  Heidelberg, 
Transvaal,  op  18  November  1876  gebore.  Nadat 
haar  vader  oorlede  is,  het  haar  moeder  en 
Johanna  enkele  jare  later  na  die  landgoed 
Harmony  (alternatiewe  spelling  in  Brandt- 
versameling:  Harmonie  of  volgens  spelling  op  die 
kaart  in  die  Aktekantoor,  Pretoria:  Harmony), 
Pretoria,  verhuis. 

Johanna  Brandt 

Die  oudste  dogter  Deliana  was  getroud  en  van  die  drie  seuns  het  twee,  Dietlof 
en  Willem  op  die  stadium  in  Holland  studeer  en  die  jongste,  Willem  was  op  skool 
in  Kaapstad.  Die  landgoed  was  langs  die  Apiesrivier,  in  die  omgewing  van  die 
destydse  Normaalkollege,  geleë.  Johanna  was  toe  19  jaar  oud  toe  hulle  daar 
gaan  woon  het.  Sy  het  die  pragtige  omgewing  saam  met  haar  vriende  geniet  en 
hulle  het  volgens  die  Victoriaanse  gewoonte  “at  homes”  gehou  en  het  ook  op 
uitstappies  in  die  omgewing  gegaan.  Johanna  het  onder  die  bekoring  van 
Harmony  gekom  vandat  hulle  daar  ingetrek  het  en  sy  het  jare  later  baie  swaar 
van  die  landgoed  afskeid  geneem,  maar  dit  nooit  vergeet  nie. 

Die  Nederduitsch  Hervormde  Kerkargief  in  Pretoria’  is  die  bewaarplek  van  die 
Brandt-versameling,  wat  uit  meer  as  200  lêers  bestaan.  Die  tradisie  om  briewe 
te  bewaar  was  algemeen  gedurende  die  Victoriaanse  era;  vervolgens  het  die 
Brandts  ook  die  tradisie  nagevolg  om  aan  die  ontvangers  van  hul  briewe  te  vra 
dat  hulle  briewe  saam  met  hul  antwoord  terug  gestuur  word.  Die  gevolg  is  dat 
daar  ’n  baie  interressante,  baie  volledige  historiese  versameling  bestaan  wat  die 
navorsers  van  inligting  voorsien  en  waarop  dié  artikel  hoofsaaklik  gebaseer  is. 

Johanna  se  idilliese  bestaan  het  in  1899  drasties  verander  met  die  uitbreek  van  die 
Anglo-Boereoorlog,  wat  tot  1902  geduur  het.  Harmony  was  spoedig  omring  deur  o.a. 
Britse  infanterie  en  perde  aangesien  dit  naby  die  woning  van  die  Britse 
hoëkommissaris  geleë  was.  So  was  die  Van  Warmelo-dames  op  hoogte  van  die 
Britse  bewegings  wat  later  handig  te  pas  sou  kom.  Johanna  het  ’n  aktiewe  rol  in  die 
oorlog  begin  speel  toe  sy  in  die  konsentrasiekamp  van  Irene  gaan  verpleeg  het. 
Reeds  teen  die  middel  van  1900  het  die  Britse  bevelvoeder,  Lord  Roberts  al  begin 
om  vrouens  en  kinders  in  “government  laagers”  gehuisves  nadat  hul  wonings  en 
plase  vernietig  is.  Daar  is  talle  publikasies  oor  die  periode  geskryf  en  sy  het  ook  haar 
deel  bygedra  toe  sy  haar  twee  maande  van  verblyf  daar  in  Het  concentratie-kamp 
van  Iréne  (1905)  geskryf  het.  Dit  was  haar  eerste  publikasie  en  hierin  het  sy  haar 
standpunte  oor  die  toestande  in  die  kamp  beskryf. 

Vele  dames  van  Pretoria  het  in  die  kamp  gaan  verpleeg,  maar  hulle  moes 
toestemming  van  die  Britse  militêre  beheer  kry.  Uiteindelik  het  Johanna  op  12  Mei 
1901  die  nodige  permit  gehad  om  na  Irene-kamp  te  gaan.  Johanna  het  veral  te  velde 
getrek  teen  die  kamp-superintendente  wat  meestal  Boere  was  wat  oorgegee  het  aan 
die  Engelse,  wat  in  beheer  van  die  kamp  was.  Sy  het  hulle  beskryf  as  mense  wat 
onbarmhartig  teenoor  hulle  eie  mense  opgetree  het.  Alhoewel  die  superintendente 
onopgelei  was  vir  die  geweldige  taak,  het  hulle  min  gedoen  om  die  siekes  in  die  kamp 
te  help  en  toestande  te  verbeter.  Die  voedsel  was  onvoldoende  en  soms  nie  geskik 
om  te  eet  nie.  Tydens  die  twee  maande  wat  sy  daar  verpleeg  het,  was  daar  meer  as 
200  sterftes  in  die  kamp  alleen.  In  haar  publikasie  het  sy  met  groot  empatie  oor  die 
ellende  wat  daar  bestaan  het,  geskryf.  Sy  het  nooit  iets  teen  die  Engelse  as  sulks 
gesê  nie,  maar  sy  het  ’n  afsku  in  die  “hanskakies”  wat  die  Engelse  gehelp  het,  gehad. 

Die  boek  het  in  1905  verskyn,  op  ’n  stadium  toe  die  Afrikanervolk  nog  verslae  was 
oor  die  oorlogsgebeure  en  verarm  was.  Die  boek  is  gebaseer  op  haar 
oorlogsdagboek  (Boek  V)  waarin  sy  getrou  verslag  gehou  het  van  gebeure  tydens  die 
oorlog.  Sy  het  ook  ’n  geheime  dagboek  gehad  waarmee  sy  met  suurlemoensap 
geskryf  het.  Dit  het  hoofsaaklik  oorlogsinligting  bevat.  Sodra  die  sap  aan  sonlig  of 
ander  hitte  blootgestel  word,  verskyn  die  skrif. 

As  gevolg  van  uitputting  het  Johanna  na  twee  maande  die  kamp  verlaat.  As 
gevolg  van  die  hulp  van  Emily  Hobhouse,  die  besoek  van  verkeie  konsuls- 
generaal  en  die  hulpkreet  van  Johanna  aan  die  Britse  pers,  het  toestande 
geleidelik  verbeter,  veral  na  die  besoek  van  die  Britse  kommissie  van  dames 
onder  leiding  van  mev.  Millicent  Fawcett  wat  die  kampe  kom  besoek  het. 
Johanna  het  gehoop  dat  haar  beskeie  persoonlike  pogings  om  die  toestande  te 
verbeter  deur  haar  optredes,  gehelp  het,  rmaar  sy  het  Emily  Hobhouse  beskryf  as 
die  persoon  wat  “ons  meer  geholpen  [heeft],  dan  al  die  ander  pro-Boers  in 
Engeland  samen”. 

Terwyl  sy  by  die  konsentrasiekamp  werksaam  was,  het  dinge  by  Harmony 
verander.  Die  van  Warmelo’s  het  reeds  kort  na  die  Britse  besetting  van  Pretoria 
(Junie  1900),  gebruik  gemaak  van  geheime  metodes  om  met  vriende  en  familie 
buite  Transvaal  (en  in  Europa)  kontak  te  maak:  versteek  briewe  in  poppe  of 
juweledosies.  Mettertyd  het  die  sensor  so  streng  geraak  dat  die  inwoners  van 
Pretoria  alternatiewe  planne  moes  beraam  om  inligting  te  versend.  Toe  Johanna 
permanent  terugkeer  van  die  konsentrasiekamp,  het  sy  agtergekom  dat  haar 
moeder  besig  was  om  inligting  van  troepebewegings  aan  genl.  Botha,  die 
aanvoerder  van  die  Boeremagte,  te  stuur.  Johanna  het  gou  by  die  aktiwiteite 
betrokke  geraak  en  vorm  saam  met  kapt.  J.J.  Naudé  die  “Geheime  Diens 
Kommissie”.  Die  doel  van  die  kommisie  was  om  veral  inligting,  noodsaaklike 
voorrade  en  klerasie  by  die  vegtende  Boere  te  kry  en  dan  weer  van  hulle  inligting 
te  kry  van  die  bewegings  van  die  vegtende  manskappe  - Britse  sowel  as 
Boeremagte.  Dit  moes  dan  weer  by  die  generaals  uitkom.  Dit  mag  klink  asof  dit 
nie  gevaar  ingehou  het  vir  Johanna,  Naudé  en  hul  mede-spioene  nie,  maar  dit 
was  egter  lewensgevaarlik  as  daar  na  die  bewaking  van  Pretoria  gekyk  word:  die 
dorp  was  omring  met  doringdraad  en  skerp  ligte  was  op  stategiese  plekke 
aangebring;  vervolgens  het  Britse  soldate  ook  die  stad  se  grense  gepatrolleer. 
Dit  was  baie  moeilik  om  in  of  uit  Pretoria  sonder  ’n  Britse  permit  te  kom.  Tog  het 
Johanna-hulle  dit  reggekry,  as  daar  in  haar  dagboek  na  daaglikse  verslae  gekyk 
word. 

Dinge  het  nie  altyd  voorspoedig  verloop  nie  en  van  die  spioene  word  deur  die 
Britte  gevang.  Indien  van  die  dokumentasie  van  Johanna  of  inligting  van  die 
kommissie  in  ve.rkeerde  hande  sou  val,  bestaan  die  moontlikheid  dat  Johanna  se 
rol  bekend  sou  raak  en  sy  gevang  sou  word.  Sy  besluit  om  planne  te  maak  om 
die  land  te  verlaat  en  na  Nederland  te  gaan.  Na  ’n  groot  gesukkel  slag  sy  daarin 
om  op  2 Junie  1902  per  boot  Kaapstad  te  verlaat:  onbewus  daarvan  dat  vrede 
twee  dae  vantevore  gesluit  is  en  die  Boere  die  verloorders  was. 

Geen  dokumentasie  bestaan  oor  spioenasie  gedurende  dié  oorlog  nie.  Enige 
dokumentasie  oor  die  aktiwiteit  is  besonders  skaars  - elke  land  bewaar  sy 
geheime.  Die  feit  bestaan  egter  dat  Johanna  ’n  spioen  in  die  ware  sin  van  die 
woord  was  en  haar  lewe  was  werklik  in  gevaar.  Sy  was  waarskynlik  die  enigste 
volwaardige  vroulike  spioen  gedurende  die  Anglo-Boereoorlog. 

Die  gevolge  van  haar  verpleging  in  die  konsentrasiekamp  en  haar  spioenasie- 
aktiwiteite,  was  dat  Johanna  se  gesondheid  ingegee  het  en  sy  was  vir  die 
volgende  paar  maande  moeg  en  met  haar  senuwees  gepla. 

Nadat  sy  na  Suid-Afrika  teruggekeer  het  en  die  wanhopige  toestande  in  die 
Transvaal  gesien  het,  het  sy  besluit  om  haar  wedervarings  te  boekstaaf.  So  skryf 
sy  haar  bekende  Die  Kappie  Kommando,  of  Boerevrouen  in  Geheime  Dienst,  in 
Hollands  en  The  Petticoat  Commando,  or  Boer  Women  in  Secret  Service  in 
Engels.  Die  twee  boeke  word  gelyktydig  in  1913  gepubliseer. 

Dit  het  op  die  stadium  sleg  gegaan  met  die  Afrikanerbevolking:  Op  politieke 
gebied  het  hulle  hul  vryheid  verloor;  in  1910  het  die  vier  state  ’n  Britse  kolonie 
geword;  en  op  ekonomiese  gebied  het  dit  nog  slegter  gegaan.  Die  Afrikaners  - 
veral  die  Vrystaters  en  Transvalers  - was  apaties  en  het  geweet  as  die  Eerste 
Wêreldoorlog  uitbreek  sal  hulle  saam  met  die  Britte  moet  veg.  Die  publikasie  van 
die  Kappiekommando  het  bygedra  om  die  volk  weer  te  laat  trots  voel  op  hul 
nasieskap.  Die  boek  het  net  op  die  regte  sielkundige  tyd  verskyn  en  die  was  in  ’n 
ligte  trant  geskryf  waarin  Johanna  na  haarself  verwys  het  as  “Hansie”  en  die 
dapperheid  van  die  spioene  geloof  het. 

Johanna  het  reeds  in  1897  vir  Louis  Ernst  Brandt  vlugtig  ontmoet.  Sy  en  haar 
moeder  het  vir  haar  broers  gaan  kuier  terwyl  hulle  oorsee  was.  Haar  broers  het 
aan  die  Universiteit  van  Utrecht  studeer  en  Brandt  was  Dietlof  se  kamermaat, 
aangesien  hulle  albei  in  teologie  studeer  het.  Nadat  hulle  terug  was  by  Harmony 
het  sy  en  Brandt  begin  korrespondeer  en  hy  het  haar  in  November  1901  (per 
pos)  gevra  om  met  hom  te  trou,  waarop  sy  positief  terug  geantwoord  het ...  maar 
sy  sal  eers  wag  dat  die  oorlog  verby  is  voordat  sy  na  Holland  sou  gaan.  As 
gevolg  van  haar  spoenasie-aktiwiteite  het  sy  die  Transvaal  noodgedwonge  voor 
die  vredesluiting  verlaat.  Sy  het  in  Holland  aan  die  begin  van  Julie  aan  wal 
gestap.  Hulle  het  besluit  dat  hulle  so  gou  as  wat  dit  gereël  kan  word,  te  trou.  So 
tree  hulle  dan  op  28  Augustus  1902  te  Rheden  in  die  huwelik.  Hy  was  28  en  sy 
was  26  jaar  oud  toe  hulle  getroud  is. 

Na  ‘n  kort  verblyf  in  Velp,  Holland,  het  Johanna  vir  Brandt  oortuig  om  na  Suid- 
Afrika  te  kom  aangesien  sy  seker  was  daarvan  dat  hy  ’n  beroep  sou  kry,  want 
“ ...  there  is  an  extensive  field  of  labour  for  any  young  man  with  energy,  faith  and 
perseverance,  but  it  will  be  a most  difficult  task”,  is  Johanna  se  voorstel  aan 
Brandt  (NHKA  LIX  147/i,  22  Desember  1901).  Tog  het  hy  gesukkel  om  'n  beroep 
in  Transvaal  te  kry  want  die  land  - en  so  ook  die  kerk  - was  baie  verarmd. 
Uiteindelik  het  hy  ’n  beroep  na  die  Zoutpansberggemeente  (van  Warmbad  tot 
Pietersburg)  aangeneem  en  word  op  8 April  1904  daar  bevestig. 

Die  Brandts  het  met  hul  eersteling,  Louis,  (geb.  7 Augustus  1903),  hulle  gevestig 
in  Pietersburg.  ’n  Groot  skok  het  op  hulle  gewag.  Ten  eerste  was  Brandt  se 
gemeente  groter  as  die  hele  Holland!  Die  land  was  verwoes  en  die  bevolking 

verarm;  daar  was  geen  gevestigde  gemeente  nie;  die  kerk  is  gedurende  die 
oorlog  deur  die  Britte  as  ’n  stal  gebruik  en  was  baie  beskadig,  o.a.  dakloos,  hy 
het  geen  vervoermiddel  gehad  nie,  behalwe  soms  ’n  donkie!  Johanna  begin 
dadelik  om  fondse  in  te  samel  vir  die  kerk  deur  konserte  te  hou.  Dit  is  egter  ’n 
druppel  in  die  emmer  en  Johanna  steek  haar  trots  in  haar  sak  en  wend  haar  tot 
die  ryk  kapitaliste  aan  die  Rand  en  Goewerneur-generaal  Selborne  en  “bedel” 
as’t  ware  by  die  Engelse. 

Johanna  het  gedurende  die  tydperk  wat  hulle  in  Pietersburg  woonagtig  was,  nog 
drie  babas  gehad:  in  Desember  1904:  Emmie;  in  Mei  1906:  Francois  (Frans)  en 
in  Mei  1907  is  Maria  (Mira)  gebore.  Saam  met  ouboet  Louis  het  die  vier 
kleingoed  haar  baie  besig  gehou,  maar  sy  was  baie  lief  vir  haar  babas  soos  uit 
die  vele  ellelange  briewe  aan  haar  skoonma  afgelei  kan  word.  Brandt  het  ook 
elke  oomblik  wat  hy  kon  afstaan  aan  die  kleingoed  bestee  - iets  wat  vreemd  was 
vir  die  vaderfiguur  van  daardie  tyd.  (Hierdie  kenmerk  het  hy  dwarsdeur  sy  lewe 
openbaar  - selfs  toe  die  kinders  al  groot  was  het  hy  baie  na  hulle  verlang  as 
hulle  nie  in  die  pastorie  was  nie).  Die  babas  het  Johanna  egter  nie  verhinder  om 
skouer  aan  die  wiel  te  sit  om  toestande  te  verbeter  nie.  Haar  vernaamste  doel 
was  om  die  vrou  te  bemagtig  sodat  sy  op  haar  eie  voete  kan  staan  en  om 
terselfdertyd  ’n  hulp  vir  haar  man  te  wees.  Dit  lei  o.a.  tot  die  stigting  van  die  Suid- 
Afrikaanse  Vroue  Federasie  (SAVF)  in  1904  deur  mev.  Georgina  Solomon, 
waarvan  Johanna  ’n  ywerige  bestuurslid  vir  jare  was.  Hul  vernaamste  doelwit 
was  liefdadigheid  - hulp  aan  die  armes.  Johanna  stig  ook  ’n  weefskool  vir  jong 
meisies  met  skenkings  van  weeframe  deur  Emily  Hobhouse  en  befondsing  van 
die  SAVF. 

Ten  spyte  van  die  armoede  waaronder  die  Brandts  ook  persoonlik  verkeer  het 
(die  kerk  het  meestal  nie  geld  vir  Brandt  se  salaris  gehad  nie),  slaag  Johanna 
daarin  om  geld  te  spaar  en  met  verdere  finansiële  hulp  van  sy  ouers,  reël  sy  vir 
Brandt  ’n  vakansie  na  Holland  (Januarie  1907).  Sy  het  geweet  hoe  hy  verlang 
het  na  sy  familie  en  seker  ook  die  hoogs-beskaafde  omgewing  waarin  hy  groot 
geword  het.  Hy  het  terwyl  hy  weg  was,  ’n  beroep  van  die  Johannesburgse 
gemeente  ontvang.  Hy  het  die  beroep  aangeneem  maar  vir  Johanna  was  dit  baie 
moeilik  om  die  gemeente  te  verlaat.  ”lk  heb  de  arme,  achterlijke 
Zoutpansbergers  lief  en  weet  niet  wat  worden  zal  van  onze  gemeente  als  wij 
weg  gaan”,  skryf  sy  aan  haar  skoonfamilie  op  5 Januarie  1907. 

Die  Johannesburgse  Nederduitsch  Hervormde  Kerk  het  hoofsaaklik  uit  verarmde 
Afrikaners  bestaan  wat  na  die  oorlog  hul  plase  verlaat  het  en  by  die  myne  gaan 

werk  het.  Die  Brandts  het  in  Februarie  1908  na  Johannesburg  verhuis,  waar 
Brandt  volgens  Johanna  predikant  geword  van  "...  die  laagste,  gemeenste 
Boeren  die  in  Vrededorp  wonen”.  Maar  dit  het  maar  net  ’n  gedeelte  van  die 
gemeente  gevorm  en  het  baie  van  Brandt  gevra  om  per  fiets  al  die 
gemeentelede  wat  oor  die  hele  Johannesburg  uitgestrek  gelê  het,  te  besoek.  Hy 
het  ernstig  siek  geword  aan  tifiskoors  en  'n  paar  maande  later  kry  hy  ’n 
hartaanval  as  gevolg  van  ooreising.  Nogtans  het  hy  sy  pligte  onverpoos 
nagekom.  Johanna  het  weereens  fondse  ingesamel  om  te  help  om  die  kerkie  te 
herstel  deur  banke  te  kry,  die  dak  reg  te  maak  en  selfs  ’n  orrel  te  kry.  Sy  het  in 
Julie  1909  haar  vyfde  baba  Andrew  gehad,  maar  dit  het  haar  nie  verhinder  om  in 
1910  te  begin  met  die  skryf  van  die  Kappiekommando  (Hollandse  en  Engelse 
publikasies);  die  Hollandse  publikasie  verskyn  ook  in  episodes  in  die  Brandwag. 
Sy  het  ook  artikels  vir  ander  tydskrifte  geskryf.  Intussen  het  hulle  ’n  paar  keer 
verhuis  totdat  hulle  ’n  groot  genoeg  blyplek  vir  die  hele  gesin  gekry  het,  want  in 
1913  het  daar  ’n  sesde  Brandtjie  bygekom:  Willem  Benjamin. 

Op  die  stadium  het  Johanna  saam  met  Brandt  huisbesoek  gedoen  en  hulp 
verleen  waar  sy  kon,  terwyl  sy  ook  nog  haar  pligte  in  die  SAVF  nagekom  het.  Die 
laaste  verhuising  het  in  April  1915  plaasgevind  - net  twee  huise  van  die  vorige 
pastorie  - na  Jutastraat  123.  Die  huis  het  11  slaapkamers  gehad  sodat  Johanna 
nog  kans  gesien  het  vir  loseerdes.  In  Augustus  skryf  Johanna  aan  haar 
skoonma:  “Lou  is  gezond,  de  kinderen  ook,  en  wij  zijn  deze  keer  perfect  gezond. 
Ik  moet  elke  dag  voor  elf  menzen  koken  en  doe  al  het  naaldwerk  zelf  en  speel 
piano  en  maak  speeches  en  antwoord  de  telefoon  en  ben  met  my  beslommering 
door  en  door  gelukkig”.  Te  same  met  al  die  aktiwiteite  kry  sy  nog  ‘n 
verrassingspakkie:  op  5 Desember  1915  word  Christiaan  Jacobus  gebore  - kort 
na  haar  38ste  verjaarsdag.  Sy  het  in  net  meer  as  12  jaar  sewe  kinders  in  die 
wêreld  gebring.  Sy  het  gevoel  dat  dit  haar  laaste  baba  sou  wees:  die  sewende, 
want  sewe  het  vir  haar  ’n  mistieke  betekenis  gehad,  soos  later  aangedui  sal 
word.  Die  periode  wat  hierna  gevolg  het,  was  vir  Johanna  van  traumatiese  aard. 
Johanna  het  ’n  byna  onnatuurlike  band  met  haar  moeder  gehad  en  dit  was 
gekoppel  aan  haar  geliefde  Harmony.  Sy  het  reeds  al  in  Holland  gehoop  dat 
Brandt  ’n  beroep  in  Pretoria  sou  kry,  sodat  hulle  saam  met  haar  moeder  in 
Harmony  kon  bly.  Dit  het  egter  nooit  gebeur  nie. 

’n  Nuwe  politieke  ontwaking  het  landswyd  plaasgevind:  Afrikanernasionalisme 
het  na  vore  gekom  in  verset  teen  die  Britse  imperiale  oorheersing,  veral  met  die 
naderende  oorlogswolke  van  die  Eerste  Wêreldoorlog  (WO  I).  ’n  Nuwe  politieke 
party  het  na  vore  getree:  die  Nasionale  Party  (NP,  1914).  Die  Brandts  wat  albei 
patrioties  van  aard  was,  het  die  party  ondersteun,  alhoewel  vrouens  nog  nie 
stemreg  gehad  het  nie. 

Baie  boere  wat  alles  verloor  het  tydens  die  Anglo-Boereoorlog,  het  die  skuld  aan 
die  Britte  gegee  en  slegs  vyf  weke  na  WO  I uitgebreek  het,  het  ’n  groep  Boere 
(Afrikaners)  teen  Boer  in  opstand  gekom  oor  deelname  aan  die  oorlog:  dit  lei  tot 
die  Rebellie.  Die  Brandts  was  nie  betrokke  by  die  insident  nie,  maar  Johanna  het 
direk  na  die  Rebellie  betrokke  geraak  by  die  stigting  van  die  Vroue  Nasionale 
Party  (VNP)  (Julie  1915)  en  die  organisasie  van  die  Vroue-optog  (4  Augustus 
1915).  Albei  die  aksies  was  gestig  om  die  Afrikaner  se  patriotisme  te  versterk  en 
die  vrou  se  politieke  bewussyn  te  laat  ontwaak  om  haar  eggenoot  by  te  staan  in 
die  stryd  teen  Britse  oorheersing. 

Navorsing  toon  dat  baie  min  vroue  wêreldwyd  stemreg  geniet  het  en  baie 
vrouens  was  apaties  oor  politieke  sake.  Die  VNP  se  vernaamste  doel  was  om 
vroue  bewus  te  maak  van  die  politieke  situasie  in  Suid-Afrika  (Brandt  self  het  vir 
die  NP  in  Pretoria  gestaan  met  die  verkiesing  in  1915,  maar  hy  het  die  setel 
verloor). 

Johanna  het  saam  met  die  VNP-tak  van  Pretoria  gewerk.  Mev.  Elsie 
Broekhuizen  van  Pretoria  was  die  voorsitster  en  Johanna  die  sekretaresse.  Haar 
taak  het  baie  organisasie  en  korrespondensie  behels;  tesame  daarmee  het  sy 
die  hele  Witwatersrand  deurreis  om  takke  te  stig.  Toe  sy  die  party  gestig  het  was 
sy  al  drie  maande  swanger  met  haar  sewende  baba,  maar  sy  het  onverpoosd 
voortgegaan. 

Ongelukkig  het  daar  tweespalt  ontstaan  tussen  die  bestuur  van  die  twee  takke: 
Pretoria  en  Johannesburg.  Johanna  word  o.a.  beskuldig  van  vermiste  gelde  en 
sy  bedank  summier,  maar  sy  berus  nie  daarby  nie.  Sy  veg  om  haar  naam  in  ere 
te  herstel  en  slaag  ook  daarin:  “Een  ding  is  zeker,  mijn  naam  is  absoluut  schoon 
van  alle  schuld  hierin...”,  skryf  Johanna  aan  Brandt  in  Maart  1916.  Die  VNP  was 
eerste  haar  idee  en  sy  het  alles  in  die  stryd  gewerp  om  dit  suksesvol  te  maak.  Dit 
is  te  verstane  dat  sy  baie  ontsteld  was.  Tesame  met  die  geboorte  van  Christiaan 
in  Desember  1915  en  haar  moeder  wat  kanker  gehad  het  en  baie  sieker  geword 
het,  het  Johanna  baie  hooi  op  haar  vurk  gehad.  Alhoewel  sy  van  alle  blaam 
onthef  is  en  die  posisie  van  ere-sekretaresse,  lewenslank  in  die  VNP  gekry  het, 
het  sy  belang  verloor  in  die  werksaamhede. 

Johanna,  en  van  die  familielede,  het  die  laaste  maande  van  mev.  Van  Warmelo 
se  siekbed  haar  konstant  versorg.  Op  1 Desember  1916  het  sy  gevra  om  die  nag 
by  haar  moeder  te  waak-  Daardie  nag  het  sy  volgens  al  haar  persoonlike 
dokumentasie,  ’n  visioen  ervaar  net  voor  haar  moeder  gesterf  het.  “Beside  her 
death-bed  ...  a voice  told  me  that  a gift  of  prophecy  had  been  laid  on  me  ...”,  is 
hoe  sy  die  insident  in  ’n  lang  dokument  “Redeeming  Harmony”,  Januarie  1919, 

beskryf-  Sy  het  gedurende  die  volgende  jaar  of  twee,  vas  geglo  aan  die  visioen 
en  ook  ander  wat  sy  gesien  het.  Sy  het  waarskynlik  gedurende  die  tydperk  ’n 
hartaanval  gehad.  Met  tye  was  sy  normaal  en  het  o.a.  vergaderings  van  die  VNP 
bygewoon  en  haar  daaglikse  verpligtinge  nagekom.  Sy  het  ook  geglo  dat  die 
visioene  deur  God  na  haar  gestuur  is  en  haar  beveel  het  om  in  Harmony  te  bly 
en  te  wag  op  die  wederkoms  van  Christus:  sy  was  die  uitverkorene  vir  die  taak. 

Gedurende  die  tydperk  het  sy  elke  oomblik  gebruik  om  te  skryf  aan  twee 
publikasies:  “Millenium"  (Afrikaans),  Millinium  (Engels)(1918)  en  die 
“Smeltkroes"  (1920)  wat  hoofsaaklik  handel  oor  haar  visioene  en  die  betekenis 
daarvan.  Sy  het  haar  gesin  verwaarloos  en  het  in  Harmony  aangebly.  ’n 
Volgende  tragedie  het  Johanna  getref  toe  sy  besef  dat  haar  moeder  weens 
finansiële  probleme  Harmony  verloor  het. 

Die  eiendom  is  mettertyd  aan  die  Normaal  Kollege  verkoop.  Desperaat  het 
Johanna  volgens  opdrag  Harmony,  die  woning  verlaat  en  haar  op  die  gronde 
gevestig  in  o.a.  ’n  hut  wat  haar  man  as  ‘n  “kippenhok”  beskryf  het.  Hier  het  sy  tot 
1921  aangebly.  Soms  met  kinders,  soms  alleen  totdat  die  Johannesburgse 
kerkraad  die  lewe  vir  Brandt  moeilik  gemaak  het  as  sy  nie  terugkom  nie;  die 
moontlikheid  het  bestaan  dat  hulle  die  pastorie  kon  verloor,  aangesien  hy  as  “a 
bachelor”  alleen  in  die  huis  gewoon  het,  waarvoor  die  kerkraad  ’n  gedeelte  van 
die  instandhouding  betaal  het. 

Terwyl  die  stryd  om  Harmony  en  die  visioene  nog  voort  geduur,  het  Johanna  tyd 
gevind  om  nog  skryfwerk  te  doen  terwyl  Brandt  die  twee  dogters  na  Holland 
neem  om  onder  ouma  Brandt  se  wakende  oog  van  hulle  “dametjies”  te  maak;  die 
vyf  seuns  bly  by  haar  en  gaan  nou  almal  skool.  Sodoende  kry  sy  meer  tyd  om  te 
skryf.  Sy  glo  vas  dat  sy  maagkanker  het  - soos  haar  ma  gehad  het  - en  sy  begin 
vas:  sy  glo  dit  sal  haar  genees.  Sy  skryf  ook  ‘n  boek  oor  die  menslike  liggaam  en 
die  noodsaaklikheid  om  te  vas.  Die  Fasting  Book  het  in  1921  in  druk  verskyn, 
een  van  vele  publikasies  oor  natuurgenesing  - waaraan  sy  nou  vas  begin  glo  het 
- wat  ’n  paar  jaar  later  gevolg  het. 

Nadat  Johanna  se  voorspelling  dat  sy  sou  sterf  en  dan  sou  terugkom  om  die 
boodskapper  van  God  te  word,  nie  gebeur  het  nie  en  al  die  meubels  reeds  vanaf 
Harmony  teruggeneem  is  Johannesburg  toe,  het  sy  geen  keuse  gehad  nie:  in 
Februarie  1921  keer  sy  terug  na  die  pastorie  in  Johannesburg  en  rig  ’n  skrywe 
aan  die  gemeente  waarin  sy  verduidelik  hoekom  sy  weg  was  en  teruggekom  het. 
Dit  is  vaag  oor  haar  redes  maar  sy  meld  wel  dat  sy  baie  bly  is  om  terug  te  wees. 
Sy  stig  intussen  die  Harmony-organisasie  om  haar  teosofiese  idees  en  die 
beginsels  van  natuurgenesing  te  verkondig.  Harmony  bestaan  uit  sewe  letters  en 

die  getal  sewe  het  vir  haar  ’n  mistieke  betekenis  gehad  (Sy  gee  baie  aandag  aan 
teosofie,  meditasie,  spiritualisme  waarin  simbole  ’n  belangrike  rol  gespeel  het). 

Sy  bly  egter  net  vir  ’n  kort  tydjie  daar,  toe  sy  besluit  om  alleen  in  ’n  huis  in  die 
ylbewoonde  Mountain  View,  Pretoria  te  gaan  woon  om  sodoende  in  stille 
afsondering  ’n  roman  genaamd  Patricia  (onder  die  skuilnaam  Marcus  Ramondt) 
te  skryf.  Dit  verskyn  in  1923  en  is  redelik  suksesvol. 

Terug  in  Johannesburg  het  Johanna  begin  eksperimenteer  met  druiwe  as  diëet- 
want  sy  het  vas  geglo  sy  het  weer  nuwe  gewasse  in  haar  maag.  Sy  glo  dat  sy  vir 
nege  jaar  gely  het  (1916  - 1925).  Die  idee  om  te  eksperimenteer  met  druiwe  as 
geneesmiddel,  het  sy  van  ’n  boekie  “Die  Vast-Kuur”  van  Upton  Sinclair  gekry.  Dit 
het  haar  op  die  spoor  van  druiwe  as  geneesmiddel  gebring.  Nadat  sy  die 
druiwevas  vir  enkele  weke  gevolg  het,  was  sy  oortuig  dat  sy  genees  was. 
Daarom  besluit  sy  om  ’n  boekie,  Die  Druiwekuur  te  skryf  en  dit  word  in  1925 
gepubliseer.  Sy  wou  ook  graag  ’n  hospitaal  of  sanatorium  open  om  mense  te 
behande!  teen  kanker.  Die  mediese  wette  verbied  dit  egter  omdat  sy  nie  enige 
mediese  kwalifikasies  gehad  het  nie.  Sy  besluit  toe  om  ’n  “Skool  vir  Harmony”  te 
stig  en  so  mense  te  leer  om  hulself  te  genees. 

Intussen  het  Brandt,  na  15  jaar  se  verblyf  in  Johannesburg,  ’n  beroep  na 
Vereeniging  ontvang.  Hy  was  baie  gelukkig  in  Johannesburg  en  die  kerkraad 
was  baie  tevrede  met  sy  werk  en  verseker  van  almal  se  liefde  en  agting  vir 
hom.  Daarenteen  is  gemeld  dat  die  gemeentelede  nie  dieselfde  gesindheid  jeens 
sy  gade  gekoester  het  nie”  (NHKerkraadsvergadering,  27  Julie  1923).  Hy  neem 
die  beroep  na  Vereeniging  aan  en  word  in  Oktober  1923  daar  bevestig. 

Na  hul  verhuising  het  die  Brandts  meer  weereens  gesukkel  om  ’n  behoorlike 
pastorie  te  kry,  want  op  ’n  stadium  was  al  sewe  kinders  by  die  huis.  Johanna 
spring  in  met  fondesinsamelings  deur  die  hou  van  bazaars  en  allerande  funksies 
en  is  ywerig  met  gemeentesake,  maar  sy  voel  geroepe  om  reise  te  onderneem 
deur  die  land  om  mense  in  te  lig  oor  algemene  gesondheidsprobleme  en  ook  om 
veral  aandag  te  gee  aan  die  werking  van  die  Druiwekuur. 

Teen  Meimaand  1926  het  sy  die  land  deurkruis  en  met  die  toegangsgelde 
bespreek  sy  sale  in  die  volgende  dorpe.  Dit  was  nie  oral  suksesvol  nie,  want 
gedurende  die  tyd  was  daar  baie  mense  wat  soortgelyke  lesings  gegee  het. 
Johanna  het  hulle  “geldmakers”  genoem.  Sy  gee  36  lesings  maar  finansiëel  het 
dit  nie  goed  gegaan  nie.  Met  haar  terugkeer  na  Vereeniging  hou  sy  ’n  funksie 
om  fondse  vir  die  herstel  van  die  kerkgebou  in  te  samel.  Sy  was  altyd  besig  met 
sake  wat  sy  as  van  belang  beskou  het,  ongeag  hoe  dit  ander  mense  geraak  het.  So 

begin  sy  planne  beraam  om  oorsee  te  gaan  om  die  werk  van  die  Harmony- 
beweging  verder  voort  te  sit  - sy  glo  dat  sy  daar  sal  erkenning  kry. 

Op  4 Julie  1927  vertrek  sy  per  trein  uit  Vereeniging  - op  pad  na  Europa  en 
Amerika.  Sy  het  beplan  om  net  vier  maande  weg  te  bly:  daarvan  het  niks  gekom 
nie.  Sy  gee  lesings  langs  die  pad  en  sluit  dit  af  toe  sy  op  16  Julie  met  die  boot 
na  Europa  vertrek.  Op  die  boot  skryf  sy  die  boek  The  Red  Octopus,  wat  handel 
oor  die  kommunistiese  invloed  wat  oor  die  hele  wêreld  versprei  gaan  word.  Die 

boek  het  oral  opspraak  verwek  want  dit  handel  ook  oor  duiwelse  politieke  en 
finansiële  magte  in  die  wêreld.  Sy  weet  dat  Brandt  nooit  die  boek  sou  goedkeur 
nie. 

Sy  besoek  Engeland  en  Holland,  (waar  sy  o.a.  by  haar  skoonma  besoek  aflê  en 
aan  haar  verduidelik  dat  sy  geroepe  is  om  die  reis  te  onderneem  om  die 
boodskap  van  Harmony  te  versprei),  eerste.  Sy  gee  daar  vir  meer  as  vier 
maande  orals  lesings.  Sy  vertrek  op  22  November  1927  vanaf  Southampton, 
Engeland,  met  die  “Leviathan”,  ’n  groot,  luukse  boot,  op  die  laaste  skof  van  haar 
reis  na  Amerika.  Sy  land  op  29  November  in  New  York,  Amerika. 

Sy  deurkruis  Amerika,  gee  oral  lesings  aangesien  die  “Grape  Cure”  groot  byval 
vind.  Sy  ervaar  dieselfde  probleme  as  in  Suid-Afrika:  sy  mag  nie  mense 
behandel  aangesien  sy  nie  mediese  kwalifikasies  het  nie.  Haar  reis  kan  as  ’n 
aparte  deel  van  haar  hoogs-interssante  lewe  bestudeer  word,  veral  as  daar  na 
haar  deeglike  reis-dagboekinskrywings  gekyk  word. 

Baie  mense  het  probeer  om  haar  te  oortuig  om  die  druiwekuur  kommersiëel  te 
bemark  en  af  te  sien  om  dit  aan  die  Harmony-organisasie  te  koppel.  Sy  sou  baie 
geld  gemaak  het.  Sy  het  geweier  en  hulle  as  geldgierig  beskou,  ten  spyte  van  die 
feit  dat  sy  self  nie  geld  gehad  het  nie.  Dit  was  hoe  sterk  het  sy  aan  die  magiese 
krag  van  “HARMONY”  geglo  het.  Tog  het  sy  erkenning  gekry  vir  haar 
werksaamhede:  ’n  ere-doktorsgraad  naamlik  “Doctor  of  Naturopathy  of  the 
American  School  of  Naturopathy”  (New  York),  ’n  meestersgraad  “in  the  art  of 
healing”  van  die  Mecca  College  of  Chiropracters  (New  Jersey)  en  nog  ’n 
doktorsgraad  van  die  “Oregon  Naturopathic  Association”  - om  maar  net  ’n  paar 
te  noem.  Sy  het  daarna  by  al  haar  publikasies  die  volgende  kwalifikasies  agter 
haar  naam  geskryf:  N.D.,  Ph.N.,  A.M. 

Brandt  het  alreeds  in  1927  ’n  sterkbewoorde  brief  aan  haar  geskryf  oor  haar 
“chroniese  uithuisigheid”  en  “voortdurende  kruistogte”.  Sy  dreig  hom  deur  te  sê 
sy  sal  glad  nie  terugkom  kom  nie:  haar  werk  is  te  belangrik.  Maar  in  Oktober 
1928  neem  sy  afskeid  van  Amerika.  Sy  het  ses  maande  in  New  York  vertoef  en 
het  verder  die  groter  stede  van  12  state  besoek.  Sy  stap  aan  wal  in  Kaapstad  op 
11  November  1928. 

Terwyl  sy  oorsee  was  het  sy  dikwels  in  haar  dagboek  en  briewe  haar  verlange 
na  haar  man  en  gesin  uitgespreek  - met  tye  was  sy  baie  hartseer  en  het  alleen 
gevoel  - maar  sy  het  gevoel  dit  is  haar  plig  om  die  Harmony-beweging  se  leer 
i.s.  die  wederkoms  van  Christus  te  verkondig  en  die  wonder  van  die  druiwekuur 
en  al  haar  naturopatiese  behandelinge  te  verkondig.  Sy  was  daarom  baie  bly  toe 
sy  na  vele  wroegings,  weer  tuis  was.  Die  gemeente  het  haar  wel  hartlik  terug 
verwelkom. 

Sy  begin  dadelik  met  haar  daaglikse  take,  asof  sy  nooit  weg  was  nie.  Spoedig  is 
die  spens  vol  bottels  ingelegde  vrugte  en  konfyt.  Maar  sy  bly  ongelukkig  omdat 
die  huis  net  te  klein  was,  al  is  beide  die  dogters  intussen  getroud.  Brandt  sukkel 
met  sy  gesondheid  (artritus).  Hulle  slaag  daarin  om  ’n  klein  tweedehandse 
Fordjie  aan  te  skaf  sodat  hy  nie  meer  met  ’n  fiets  hoef  te  ry  om  sy  gemeentelede 
te  besoek  nie. 

Tussen  al  die  bedrywighede  neem  hulle  sommer  'n  baba  aan,  wat  net  na 
geboorte  in  die  sorg  van  haar  grootouers  gelaat  is  en  hulle  kon  nie  die  baba 
versorg  nie.  Hulle  noem  haar  Benedictine,  maar  gou  word  dit  Bennie.  Johanna  is 
op  die  stadium  53  jaar  oud. 

In  1929  het  Johanna  ’n  Sustersbond  vir  die  dames  van  die  Vereenigingse 
Hervormde  kerk  gestig,  soortgelyk  aan  die  een  wat  sy  jare  gelede  in  Pietersburg 
tot  stand  gebring  het.  In  1930  het  hulle  met  hul  werksaamhede  begin.  Sy  wou  die 
vrou  bemagtig  om  meer  selfstandig  te  wees,  inisiatief  te  neem  om  hul 
tuisgemaakte  produkte  en  artikels  te  verkoop  en  sodoende  te  leer  om  met  geld  te 
werk  (Die  organisasie  het  in  1940  deel  geword  van  die  NHSV).  Die  bond  het  ook 
hard  gewerk  om  dte  kerkskuld  so  te  help  verminder. 

Intussen  ontvang  Brandt  ’n  beroep  van  die  gemeente  Turffontein/Kensington, 
Johannesburg.  Hy  aanvaar  die  beroep  en  alhoewel  die  Vereeniging-gemeente 
jammer  was  om  van  hom  afskeid  te  neem,  want  hy  het  sy  hart  uitgestort  in  sy 
gemeentewerk,  ten  spyte  van  die  feit  dat  sy  gesondheid  verswak  het.  Tog  is  die 
kerkraad  verlig  dat  Johanna  as  gevolg  van  haar  lewenswyse,  optredes  en 
publikasies  die  gemeente  gaan  verlaat,  want  sy  het  ’n  baie  negátiewe  indruk  by 
die  kerkraad  gelaat  en  dit  het  ook  ’n  skaduwee  oor  Brandt  gegooi.  In  die 
ongeveer  sewe  jaar  wat  hy  daar  predikant  was,  was  Johanna  meeste  van  die  tyd 
nie  daar  nie.  Indien  sy  daar  was,  was  sy  dikwels  besig  om  lesings  in  omliggende 
gebiede  te  gee,  mense  in  die  pastorie  onwettig  te  behandel,  of  sy  was  besig  met 
haar  skryfwerk. 

Op  6 Junie  1930  neem  hy  afskeid  van  die  gemeente,  maar  die  afgelope  sewe 
jaar  was  vir  hom  seker  die  moeilikste  tyd  van  sy  huwelikslewe  en  die  afskeid  was 
nie  vreugdevol  nie. 

Emmie  en  haar  man,  Kellerman,  het  ’n  paar  jaar  gelede  met  ’n  sanatorium  in 
Umzimvubu,  Natal  begin  waar  hulle  Johanna  se  kure  o.a.  toegepas  het.  Johanna 
se  grootste  begeerte  is  om  iets  soortgelyks  te  begin.  Toe  Brandt  die  beroep  na 
die  Turffontein/Kensington-gemeente  gekry  het,  het  sy  voorgestel  dat  hulle  hul 
eie  plek  moet  koop,  want  dan  kan  sy  haar  pasiënte  self  daar  behandel.  Hulle 
vind  die  ideale  plek  in  die  omgewing  van  Oakdene,  ’n  klein  plasie  met  die  naam 
Balvenie.  Nadat  hulle  by  ma  Brandt  geld  geleen  het,  het  hulle  die  trotse  eienaars 
van  Harmonie  - Johanna  het  dadelik  die  naam  verander  - geword.  Daar  was 
vrugtebome,  boorgatwater  en  alles  wat  hulle  nodig  gehad  het,  behalwe 
elektrisiteit.  Kerse  en  lampe  word  gebruik,  maar  dit  pla  glad  nie. 

Naby  die  huis  word  Johanna  se  sanatorium  gebou:  drie  vertrekke  met  twee 
beddens  elk  en  ’n  kombuis  met  ’n  koolstoof.  In  die  vertrek  sal  al  die  diëte  vir  die 
pasiënte  voorberei  word.  Aanvanklik  het  alles  goed  gegaan,  totdat  die  depressie 
van  1932-33  aangebreek  het.  Brandt  word  vir  maande  nie  betaal  nie  en  die 
kerkraad  vra  hom  om  te  gaan:  hy  weier.  Die  woord  van  God  kom  eerste.  Die 
sanatorium  kry  ook  nie  meer  pasiënte  nie  ...  Om  alles  te  kroon  doen  ’n  berig  die 
rondte:  Johanna  het  die  grootdoop  ondergaan  by  die  Apostoliese  Geloofsending 
in  Booysens,  1917.  Brandt  voel  dat  hy  sal  moet  bedank,  maar  Johanna  skryf  aan 
die  kerkraad  en  bieg  oor  haar  optrede.  Brandt  bly  aan  as  predikant  nadat 
Johanna  belydenis  voor  die  gemeente  afgelê  het.  Die  ironie  van  die  saak  is  dat 
sy  nooit  die  grootgedoop  deurgegaan  het  nie!  Volgens  haar  briewe  aan  ’n 
teosofis  vriend,  het  die  “vader”  geweier  om  haar  te  doop  omdat  sy  geweier  het 
om  van  haar  voorspellings  in  die  Millenium  terug  te  trek.  Sy  het  in  haar  verwarde 
toestand  aangeneem  sy  is  gedoop  - deur  God  in  die  hut  op  Harmony. 

Johanna  het  nog  nie  haar  inspirasie  verloor  om  die  ongewone  te  doen  nie.  Sy 
skryf  weereens  ’n  boek  The  Paraclete,  or  Coming  world  Mother  wat  in  1936 
gepubliseer  word.  Dit  is  ’n  vertolking  van  die  Drie-eenheid  en  die  trooster  as  vrou 
voorgestel,  wat  op  die  aarde  sal  rondwandel  en  alle  moederlike  eienskappe  soos 
liefdevolle  sorg  en  vertroosting  sal  besit. 

Sy  sal  ook  sorg  dat  daar  vrede  op  aarde  kom.  Die  boekie  word  opgedra  aan  “ ... 
the  Mothers  of  the  New  Age,  in  whose  hands  the  splendid  future  lies”.  Sy 
verduidelik  dat  die  aarde  besig  is  om  in  die  era  van  Aquarius  in  te  gaan,  wat  ook 
bekend  staan  as  die  Lewegewer  wat  vanselfsprekend  ’n  vrou  is.  Die  denkrigting 
staan  bekend  as  die  Nuwe  Era  (“New  Age”-  movement)  wat  volgens  Johanna 
die  wêreldwye  emansipasie  van  die  vrou  sal  verklaar.  Brandt  was  baie  onsteld 
oor  die  publikasie  en  hy  weet  dat  The  Paraclete  baie  reperkussies  sou  inhou  en 
dat  Johanna  besig  is  om  haar  greep  op  die  werklikheid  te  verloor. 

Johanna  se  optredes  en  publikasies  het  waarskynlik  daartoe  bygedra  dat  Brandt 
nie  weer  as  moderator  van  die  NHKerk  in  1937  verkies  word  nie  - ’n  amp  wat 
hy  vir  meer  as  20  jaar  beklee  het.  Die  volgende  twee  jaar  was  moelike  jare  vir 
Brandt:  al  vreugde  wat  hy  ervaar  het,  was  om  te  preek  en  om  betrokke  te  bly  by 
die  vele  organisasies  waaraan  hy  behoort  het.  Ten  spyte  van  haar  brief  wat  sy 
aan  haar  skoonma  geskryf  het  en  verklaar  het  “Voor  de  eerste  keer  werken  Lou 
en  ik  met  hart  en  ziel  samen  in  onze  gemeente”(1937),  gaan  sy  weer  in  1938  op 
reis  na  Europa  en  gee  die  indruk  dat  sy  haar  wil  losmaak  van  man  en  kinders. 
Maar  teen  die  einde  van  die  jaar  keer  sy  terug  asof  haar  optrede  doodnormaal  is. 

Brandt  skryf  aan  sy  kinders:  “De  dinge  van  je  moeder  is  baie  moeilik,  ek  kan  my 
nie  heeltemal  losskeur  van  haar  nie  ...  maar  ek  verlang  nie  eintlik  na  haar 
nie”  (LIX  205,  Brandt  aan  kinders,  21  Desember  1938).  Sy  was  slegs  ’n  paar  dae 
terug  of  sy  vertrek  weer  na  Europa,  maar  met  die  naderende  uitbreek  van  die 
Tweede  Wêreldoorlog  besef  sy  dat  sy  sal  moet  terugkeer.  Sy  het  verder  oral 
skuld  gemaak  en  haar  seun  Louis  (wat  in  Engeland  gewoon  het)  word  verplig  om 
haar  terug  te  stuur.  Brandt  besef  dat  sy  mediese  hulp  en  medikasie  nodig  het  en 
sorg  dat  sy  dit  kry.  Sy  word  geleidelik  beter  maar  Brandt  ervaar  ’n  groot 
terugslag:  hy  moet  bedank  as  gevolg  van  die  swak  ekonomie.  Hy  word  ’n  pos  as 
hospitaalpredikant  aangebied.  Hy  wys  dit  van  die  hand  en  tree  eervol  uit  die 
bediening.  Op  2 Augustus  1939  kry  hy  sy  emiritaat  en  ’n  groot  afskeidsfunksie 
sou  op  2 Augustus  in  die  Selbornesaal,  Johannesburg  vir  hom  aangebied  word. 

Die  afskeid  waartydens  aan  Brandt  eer  betoon  sou  word  vir  al  sy  jare  van 
opoffering,  nougesette  werksaamhede  en  ware  Christenskap  het  egter  nooit 
plaasgevind  nie.  Die  dag  nadat  hy  sy  emiritaat  ontvang  het,  is  hy  ernstig  beseer 
toe  die  tafel  waarop  ’n  leer  was  waarop  hy  gestaan  het,  gebreek  het.  Hy  wou  die 
stoofpyp  van  die  stoof  in  die  sanatorium  vervang.  Hy  het  ernstige  hoofbeserings 
opgedoen  en  na  sewe  dae  is  hy  in  die  hospital  oorlede,  enkele  maande  voor  sy 
66ste  verjaarsdag.  Groot  eer  is  aan  Brandt  bewys  tydens  sy  begrafnis...en  die  ter 
aarde  bestelling  was  sy  afskeidsfunksie  met  meer  as  3000  roubeklaers. 

Johanna  het  kort  na  sy  dood  haar  laaste  taak  as  predikantsvrou  verrig  deur  ’n 
brief  aan  die  vriende  van  Brandt  te  rig.  Sy  het  hulle  bedank  vir  hulpverlening, 
steun  en  troos  tydens  sy  afsterwe  en  verduidelik  verder  hoe  die  ongeluk 
plaasgevind  het  wat  Brandt  se  lewe  gekos  het. 

Na  Brandt  se  dood  het  Johanna  haar  grootliks  teruggetrek  uit  die  openbare  lewe. 
Sy  het  gesê  sy  het  die  anker  in  haar  lewe  verloor  - sy  loop  mank.  Dit  is  waar:  hy 
was  altyd  daar  vir  haar  ten  spyte  van  die  feit  dat  sy  nie  nie  altyd  daar  was  vir 
hom  nie. 

Vir  ’n  paar  jaar  na  Brandt  se  dood  het  sy  oral  in  Pretoria  by  vriende  gebly,  totdat 
haar  seun,  Andries  (Andrew)  wat  predikant  was  in  Vishoek,  Kaapstad,  haar  kom 
haal  het  om  by  hulle  te  woon,  want  hy  voel  sy  het  sorg  nodig.  Nadat  sy  ’n 
geruime  tyd  daar  gewoon  het,  vind  sy  dit  te  bedrywig  en  sy  was  van  hom 
afhanklik  vir  vervoer.  Sy  trek  toe  in  ’n  woonstel  in  Nuweland  in,  naby  die 
bushalte:  so  kon  sy  gereeld  bioskoop  toe  gaan.  Sy  hou  haar  ook  besig  met 
skryfwerk  en  het  ’n  wye  kring  korrespondente  gehad.  Sy  vertaal  die  Hollandse 
Kappiekommando  in  Afrikaans  toe  sy  82  jaar  oud  was.  Dit  is  ’n  treffer  toe  dit  in 
1958  op  die  rakke  verskyn.  Sy  het  ook  twee  stoorkamers  vol  geskrifte  en 
dokumente  gehad. 

Sy  kom  te  sterwe  op  21  Januarie  1964  - stil  en  alleen  in  haar  woonstel.  Sy  word 
veras  en  haar  as  word  in  die  Kirstenbos-botaniese  tuine  gestrooi.  Die 
stoorkamers  vol  dokumente  is  vernietig. 

So  loop  die  lewe  van  ’n  besonder  eksentrieke  persoon  ten  einde.  Sy  het  vele 
positiewe  eienskappe  gehad  maar  aan  die  anderkant  het  sy  die  roem  wat  sy  kon 
verwerf  het,  deur  haar  onvoorspelbare  optredes  en  publikasies  groot  skade 
aangedoen.  Sy  bly  egter  ’n  baie  interessante  figuur  in  die  Suid-Afrikaanse 
literatuurgeskiedenis. 

Soos  reeds  vermeld  word  die  Brandtversameling  die  Nederduitsch  Hervormde 
Kerkargief,  Pretoria  geberg.  Bogenoemde  inligting  kom  hoofsaaklik  alles  uit  dié 
versameling.  Johanna  het  self  gepraat. 

L.W.  Verdere  inligting  is  geneem  uit  die  onvoltooide  D.Phil.  van  die  skrywer  en 
die  argiefversameling. 

Rita  (M.E.)  van  der  Merwe 

Ds.  W.  F.  H.  Huyzers 

Op  11  Mei  1978  is  een  van  die  stilste,  maar 
van  die  mees  doeltreffende  kragte  in  ons 
kerk,  na  ’n  lang  siekbed  oorlede.  Hy  word 
nie  onthou  as  ’n  groot  wetenskaplike 
teoloog  nie,  maar  hy  word  beslis  onthou  as 
’n  predikant  wat  die  teologie  op  die  kansel, 
in  vergadering  en  in  die  ekonomiese  lewe 
op  ’n  hoë  effektiewe  wyse  geleer  en  geleef 
het.  Sy  voeiende,  boeiende,  byna  ritmiese 
pragtige  gebruik  van  ons  moedertaal  sal 
ons  altyd  bybly.  Sy  vermoë  om  mense  te 
inspireer  vir  die  werk  van  die  kerk  was 
sigbaar  in  elke  kerklik  werkkring  waar  hy 
gestaan  het. 


Hy  het  studeer  en  predikant  geword  gedurende  die  laat  twintiger  jare  en  vroeë 
dertigs,  toe  die  armblanke-vraagstuk  byna  onoorkomelik  gelyk  het. 

Hy  was  nie  ’n  geskoolde  ekonoom  nie  en  tog  was  dit  hy  wat  in  stilte  meer 
gedoen  het  vir  die  opkoms  van  die  Afrikaner  in  die  ekonomie  as  die  meeste 
persone  wat  ek  ken.  Met  ’n  byna  brandende  ywer  het  hy  veral  jong 
Afrikanerseuns  geïnspireer,  raad  gegee  en  selfs  daadwerklik  finansieel  gehelp 
om  hulle  eerste  treë  in  die  sakewêreld  te  gee. 

Wetenskaplike  maatskaplike  werker  was  hy  nie,  maar  by  hom  het  ek  van  die 
mees  diepsinnige  waarhede  oor  die  beoefening  van  barmhartigheidsdiens  geleer 
en  saam  beleef. 

Wille  Frederik  Hendrik  Huyzers  is  op  30  April  1904  op  die  plaas  Katdoornbos, 
naby  Frederikstad  in  die  Potchefstroomse  distrik  gebore.  Hy  matrikuleer  op 
Potchefstroom  en  behaal  die  grade  BA  BD  aan  die  ou  Transvaalse 
Universiteitskollege  (nou  UP)  aan  die  einde  van  1930. 

Op  25  November  1931  tree  hy  in  die  huwelik  met  mej.  Snaps  Pohl,  ’n 
onderwyseres  uit  Graaf-Reinet  - ’n  dogter  uit  die  so  bekende  Pohl-familie  - 
suster  van  prof.  Anna  Neethling-Pohl,  Truida  van  Wyk  Louw-Pohl  en  Jan  Pohl. 
Die  krag  wat  sy  was  as  eggenote,  haar  liefde  vir  kuns  en  kultuur  en  haar  stille 
bydrae  en  opoffering  in  gemeente  en  gemeenskap  sal  seker  nooit  na  waarde 
geskat  word  nie. 


Ds.  V/.  F.  H.  Huyzers 

Ruimte  laat  nie  toe  om  hierdie  egpaar  se  bydrae  tot  die  rehabilitasie  van  die 
armblankedom  en  inspirasie  van  die  Afrikaner  te  beskryf  nie. 

Daar  was  die  1938-verkiesing,  toe  dit  vir  hom  voorgekom  het  dat  die  Afrikaner 
polities  oorspoel  sou  word.  Hy  het  die  bediening  neergelê  en  met  byna  geen 
geld  saam  met  wyle  adv.  J.  G.  Strydom  die  verkiesingstryd  aangeknoop.  Net 
adv.  Strydom  is  in  die  hele  Transvaal  verkies.  Die  egpaar  Huyzers  moes  in  byna 
armoede  die  verguising  van  kwaadgesindes  beleef  en  wegdraai  van  baie 
vroeëre  vriende  aanskou. 

Dit  was  wyle  ds.  Huyzers  wat  aan  wyle  J.  J.  Bosman  gesê  het:  “Bossie,  jy  het 
mos  verstand  van  geld,  kom  ons  begin  ’n  eie  bank  vir  die  Afrikaner”.  Daar  en 
dan  is  ’n  lys  van  name  opgestel.  Hierdie  persone  het  later  vergader  en  Volkskas 
is  gestig. 

Van  sy  medewerking  in  die  Reddingsdaadbond,  Kopersbond,  sy  intense 
meelewing  in  organisasies  soos  Veka,  Wolnit  en  andere  het  skrywer  hiervan 
persoonlike  kennis. 

Op  die  kultuurakker  kon  jy  hom  vind.  Jarelank  was  hy  die  Kerk  se 
verteenwoordiger  by  die  FAK  en  medestigter  van  die  Nasionale  Raad  vir 
Volksang  en  -spele.  By  volksfeeste  was  hy  leier. 

In  die  kerklike  arbeid  het  hy  nie  net  die  gemeentes  Vereeniging,  Durban, 
Boksburg,  Krugersdorp,  Brixton,  Duncanville,  Noordwestelike  Pretoria,  Drie 
Riviere,  Laeveld,  Zoekmekaar,  Standerton  en  na  emeritaat  weer  Laeveld 
(Duiwelskloof)  bedien  nie,  maar  ook  die  Kerk  sinodaal  met  vrug  gedien.  Hy  was 
sedert  1932  altyd  op  een  of  ander  wyse  verbonde  aan  die  bestuur  van  die 
Weeshuis  en  op  datum  van  afsterwe  die  voorsitter  van  die  direksie. 

Sy  intense  belangstelling  in  die  bevordering  van  die  teologiese  opleiding  het  hy 
vir  ’n  paar  uitgeleef  as  voorsitter  van  die  Kuratorium  vir  die  Teologiese  Opleiding. 
Vir  baie  jare  dien  hy  op  die  Raad  van  Finansies  waarvan  hy  trouens 
ondervoorsitter  was,  maar  sy  vermoë  om  saam  te  dink  en  te  inspireer  het  ons  die 
meeste  ervaar  met  die  oprigting  van  die  NHW  Pers,  NHW  Bouers  en  uitgewerye 
van  die  Kerk. 

As  iemand  my  sou  vra:  “Waar  kon  ’n  mens  ds.  Willie  Huyzers  aantref?”  sal  ek 
onomwonde  kon  antwoord  - “Daar  waar  die  Afrikaner  in  stoflike  en  geestelike 
nood  verkeer  het,  sou  jy  hom  kry,  met  opgerolde  moue  en  intellek,  besig  om 
daadwerklik  te  werk,  te  inspireer  en  om  vooruitgang  te  bring”, 

AB  van  N Herbst 

(Oorgeneem  uit  Almanak:  Jaarboek  van  die  Nederduitsch  Hervormde  Kerk  van 
Afrika  1979,  34-35) 

Nuwe  kerk  ingewy 


Ons  gemeente  het  op  27  Februarie  1943  ons  nuwe  kerk  ingewy-  Ons  het  ’n 
verbasende  groot  opkoms  gehad  met  die  feesviering.  Saterdagmore  om  10  uur 
het  die  gemeente  en  baie  belangstellende  vriende  saamgekom  voor  die 
hoofingang  waar  die  voorsitter  van  die  Boukommissie  almal  verwelkom  het. 
Daarna  het  die  boukontrakteur,  mnr.  L..  Fokkens,  na  ’n  paar  woorde  die  sleutel 
aan  die  argitek,  mnr.  Geers,  oorhandig  en  laasgenoemde  dit  weer  aan  ds.  Ras. 
Ds.  Ras  het  kortliks  geantwoord  op  die  vorige  sprekers  en  die  deur  oopgesluit. 
Die  wydingsrede  is  gehou  deur  ds.  Oosthuizen.  Daarna  is  gelukwense 
uitgespreek  deur  die  volgende:  ds.  J.  J.  Venter  namens  die  Ring  van 
Potchefstroom,  ds.  Joh.  Dreyer  as  konsulent  van  ons  gemeente  en  ds.  J.  J. 
Prinsloo  namens  die  Algemene  Kommissie.  Onder  andere  was  die  volgende 
predikante  ook  teenwoordig:  ds.  J.  J.  Prinsloo  van  Johannesburg,  di.  Bierman, 
Nolte,  Smit,  Geyser  van  Roodepoort,  asook  die  professore  drr.  Gemser  en 
Engelbrecht.  Die  Burgemeester  en  sy  vrou,  asook  ds.  Visser  van  die  plaaslike 
Verenigde  Gemeente  en  een  Engelse  predikant  was  ook  teenwoordig.  Na  die 
gelukwense  het  ds.  Ras  al  die  aanwesiges  en  almal  wat  gehelp  het  om  die 
gemeente  sover  te  bring,  hartlik  bedank.  Om  12.15  het  die  kinders  in  die  kerk 
saamgekom  om  die  klok  en  horlosie,  wat  deur  hulle  gegee  is,  in  gebruik  te 
neem.  Om  2 uur  is  die  voorbereidingsdiens  gehou  deur  ds.  P.  W.  A.  Bierman. 
Om  4 uur  het  prof.  dr.  Engelbrecht  sy  Kalkligvertoning  in  die  Stadsaal  gehad. 
Sondagmóre  is  die  nagmaalsdiens  waargeneem  deur  prof.  dr.  Gemser.  Die 
middagdiens  deur  ds.  Prinsloo  van  Krugersdorp-Wes  met  betrekking  tot  die 
eeufees  van  die  Kerk  in  Transvaal.  Die  aanddiens  het  ds.  Huyzers,  ons  vorige 
predikant,  waargeneem.  Onder  die  gemeente  was  dankoffer-koeverte  versprei 
wat  die  som  van  oor  die  £1 ,300  ingebring  het. 

Langs  hierdie  weg  wil  ons  ook  ons  dank  uitspreek  aan  almal  wat  die  moeite 
gedoen  het  om  ons  feesviering  by  te  woon  en  ook  aan  almal  wat  gehelp  het  om 
die  saak  sover  te  bring. 

M.  C.  Strydom,  scriba  (Die  Hervormer,  22  Maart  1943) 

Ds.  Abraham  Ras 


Op  15  Oktober  1975  is  die  baanbreker 
op  die  gebied  van  Bybelverspreiding  - 
vir  sover  dit  die  Hervormde  Kerk  betref 
- oorlede.  Die  Kerk  het  al  die  jare  sy 
bydrae  ten  opsigte  van 

Bybelverspreiding  gelewer,  maar 
gedurende  1963  is  daar  besluit  om 
iemand,  vanweë  ons  Kerk,  voltyds  tot 
die  personeel  van  die 

Bybelgenootskap  te  voeg.  Die  besluit 
om  iemand  voltyds  vir  die  werk  af  te 
sonder  was  maklik,  maar  wie 
aangewys  moes  word,  was  glad  nie  so 
eenvoudig  nie-  Die  man  moes  in  die 
eerste  instansie  predikant  wees  met 
administratiewe  en  sekretariële 
bekwaamhede. 

Dit  moes  ’n  persoon  wees  wat  die  mees  hooggeplaaste  asook  die  mees  beskeie 
in  ons  land  met  innerlike  opregtheid  en  waardigheid  kon  nader.  Daarby  moes  hy 
met  vrou  en  al  saamwerk  met  alle  Christelike  geloofsgroepe  in  ons  land, 
afgesien  van  taal,  kultuur  en  teologies-wetenskaplike  ontwikkelingspeil.  Bowenal 
moes  hy  absolute  vertroue  van  die  ganse  Hervormde  Kerk  geniet.  Die  Kerk  wou 
graag  sukses  hê  met  sy  eerste  benoeming.  Dit  moes  verhoudingsgewys  en 
finansieel  ter  wille  van  die  verspreiding  van  Gods  Woord  sonder  terugslag  slaag. 
En  wat  ’n  moeilike  benoeming  moes  wees,  het  heel  maklik  verloop,  want  ons  het 
die  man  gehad  - met  algemene  stemme  is  ds.  Abraham  Ras  vir  dié  pionierswerk 
benoem.  Vir  die  jong  man  wat  besluit  het  om  sy  lewe  in  diens  van  die 
verkondiging  van  die  evangelie  te  wy,  het  hierdie  baanbrekerswerk  by  die 
Bybelgenootskap  wat  hy  vir  tien  jaar  kon  doen,  seker  die  kroon  op  sy 
lewenswerk  geplaas. 

Ds.  Abraham  Ras,  die  seun  van  die  bekende  Hoëveldse  ouderling  Paul  Ras,  is 
op  24  Januarie  1905  in  Standerton  se  wêreld  op  die  plaas  Bosmansfontein  (later 
Raskop)  gebore.  Nadat  hy  op  die  plaaslike  plaasskool  skoolgegaan  het,  het  hy 
aan  die  Volkskool  Heidelberg  gematrikuleer.  Aan  die  ou  Transvaalse 


Ds.  Abraham  Ras 


~22~ 


Universiteitskollege  (nou  UP)  behaal  hy  die  grade  BA,  BD  en  word  op  1 Oktober 
1932  in  die  kombinasie  Dullstroom  georden.  Daar  maak  hy  kennis  met  die  kerk 
se  so  bekende  en  gewaardeerde  administrateur,  die  heer  J.  H.  Janson  en  so 
ontstaan  sy  belangstelling  in  die  stoflike  sorg  en  uitbouing  van  die  kerk  wat 
daarop  uitgeloop  het  dat  hy  vir  36  jaar  onafgebroke  lid  van  die  kerk  se  Raad  van 
Finansies  was  - die  laaste  12  jaar  as  voorsitter.  Hy  arbei  vier  jaar  in  Dullstroom 
kombinasie  en  verhuis  in  1936  na  Volksrust  en  gedurende  1938  neem  hy  die 
beroep  na  Vereeniging  aan.  Vereeniging  en  omgewing  sou  een  van  die  mees 
dinamiese  groeipunte  in  ons  land  word  en  dit  moes  so  beskik  gewees  het  dat  ds. 
Ras  met  sy  goeie  toekomsblik  juis  gedurende  die  periode  wat  die 
“groeiontploffing”  voorafgegaan  het,  daar  leiding  kon  gee.  Daar  is  betyds  grond 
gekoop  en  wyke  georganiseer.  Daar  is  betyds  beplan  en  van  die  Gemeente 
Vereeniging  is  daar  8 gemeentes  afgestig.  Sy  huwelik  met  mej.  Marie 
Labuschagne  van  Villiers  se  wêreld  was  ’n  gelukkige  huwelik,  want  as  ’n  vrou 
haar  man  bygestaan  en  aangevul  het,  dan  was  dit  mev.  Ras.  Op  Vereeniging 
het  hulle  ’n  aandeel  gehad  en  leiding  gegee  op  vele  terreine.  Ons  onthou  hulle 
as  burgemeesterspaar  en  aktiewe  mense  op  die  hele  kultuurfront.  Vereeniging 
se  dae  was  seker  ds.  en  mev.  Ras  en  hulle  kinders  Paul,  Cecile  en  Willem  se 
gelukkigste  dae.  Ruimte  laat  nie  toe  om  breedvoerig  uit  te  wy  nie,  maar  een 
aspek  van  die  omgang  met  ds.  Ras  bly  my  altyd  by  en  dit  was  sy  belangstelling 
in  die  wel  en  weë  van  sy  kollegas,  kerkraadslede  en  beamptes  van  die  kerk.  Of 
dit  nou  Raad  van  Finansies-vergadering  was,  Pensioenraadvergadering  (waar 
hy  22  jaar  gedien  het)  of  welke  vergadering  ook  al,  het  hy  by  die  aanvang  altyd 
verneem  of  meegedeel  en  meegevoel  in  beproewing  of  deling  in  vreugde  laat 
notuleer.  Die  nagedagtenis  vir  ons,  wat  jare  met  hierdie  beleefde  en  waardige 
mens  kon  saamwerk,  is  mooi. 

B.  Van  N.  Herbst  (Almanak,  Nederduitsch  Hervormde  Kerk  van  Afrika  1977.) 

Kerkgebou  afbetaal 


Soos  ’n  bergreeks  sy  pieke  het,  so  het  ook  elke  gemeente  hoogtepunte  in  sy 
geskiedenis:  Wanneer  ’n  gemeente  sy  eie  leraar  kan  beroep,  wanneer  ’n 
kerkgebou  daargestel  word,  wanneer  daardie  kerkgebou  afbetaal  word.  Hierdie 
laaste  een  kon  gelukkig  nou  deur  ons  gemeente  bereik  word  en  die  feesvreugde- 
stemming  wat  daar  geheers  het  gedurende  die  Nagmaalsviering  was  dan  ook 
heeltemal  gepas.  Diepe  dankbaarheid  het  gestraal  van  almal  se  gelaat.  In 
Augustus  1915  is  die  hoeksteen  gelê  van  die  eerste  kerkgebou,  ’n  sink-kerk,  en 
in  Augustus  1942  is  die  hoeksteen  gelê  van  ’n  sierlike  gebou  van  £11,000  en 
ontwerp  deur  die  argitekte  Geers  en  Geers.  En  nou  is  hierdie  gebou  nie  alleen 
ten  volle  betaal  nie,  maar  ook  is  die  som  waarna  ons  gemik  het  met  sowat  £300 
oorskry.  Die  feesrede  by  hierdie  geleentheid  is  uitgespreek  deur  prof.  dr. 
Engelbrecht  wat  ook  op  Saterdagmiddag  die  woord  gevoer  het  in  die  stadsaal, 
waar  die  gemeente  bymekaar  gekom  het  en  verwelkom  is  deur  ds.  Abr.  Ras. 
Hier  is  ’n  adres,  namens  die  gemeente  deur  ds.  Ras  oorhandig  aan  mnr.  Geers. 
Ouderling  Visser  het  gepraat  namens  die  kerkraad,  mnr.  Cronje  namens  die 
boukommissie  en  mnr.  Fourie,  die  plaaslike  burgemeester,  het  opgetree  namens 
die  Stadsraad.  Al  die  sprekers  het  dankbaarheid  betuig  met  die  uitdelging  van 
die  skuld  in  so  ’n  kort  tydjie,  die  pragtige  saamwerkgees  van  die  gemeente 
geloof,  asook  die  ferme  leiding  en  volharding  van  ons  leraar  bygestaan  deur  sy 
eggenote.  By  hierdie  geleentheid  is  ook  met  dankbaarheid  melding  gemaak  van 
die  pragtige  saamwerking  van  die  Sustersvereniging,  wat  onder  andere 
verantwoordelik  was  vir  die  afbetaal  van  die  orrel  en  wat  in  die  voormiddag  die 
gemeente  getrakteer  het  op  koeldranke,  koffie,  koek  en  heerlike  vleisgeregte. 

Ook  die  kinders  is  ’n  woordjie  van  lof  en  waardering  toegeswaai  omdat  hulle  so 
mooi  geld  ingesamel  het  vir  die  klok  en  die  horlosie. 

Die  opkoms  by  al  die  dienste  was  baie  goed.  Met  dankbaarheid  in  die  harte  het 
die  gemeente  Sondagaand  uiteen  gegaan  en  teruggedink  aan  die  kragtige 
prediking  van  Gods  Woord  deur  dr.  Engelbrecht  en  ds.  Ras. 


J.  P.  Van  Heerden,  scriba  (Die  Hervormer,  20  Okt.  1944,  6) 

WlLLEM  MATHLENER 


BAANBREKER  OP  DIE  GEBIED  VAN  KERKMUSIEK  EN  MUSIEKOPLEIDING 

Willem  Mathlener  is  op  31  Mei  1909  in 
Delft,  Nederland  gebore.  Hy  studeer 
gevorderde  klavier-  en  orrelspel  asook 
komposisie  en  dirigering  aan  die 
Konservatorium  in  Den  Haag.  Nadat  hy 
verskillende  professionele  poste  as 
orrelis,  musiekonderwyser  en  koorleier 
beklee  het,  verhuis  hy  in  1948  na  Suid- 
Afrika.  Die  gemeente  Vereeniging  het  in 
1947  in  die  pers  geadverteer  vir  die 
dienste  van  ’n  orrelis.  Die  aandag  van 
ds.  Ras,  die  toentertydse  predikant  is 
daarop  gevestig  dat  mnr.  Mathlener  van 
Nederland  moontlik  sou  belangstel. 

Na  korrespondensie  tussen  ds.  Ras  en  mnr.  Mathlener,  het  laasgenoemde  na 
Suid-Afrika  gekom  as  orrelis  van  Vereeniging.  Hy  het  aanvanklik  by  die  Ras- 
gesin  tuisgegaan.  Mnr.  Mathlener  het  my  later  self  vertel  dat  ds.  Ras  hom  in  die 
tyd  ’n  keer  geroep  het  en  gesê  het  dat  daar  ’n  Hollander  was  wat  hom  wou 
spreek  - hierdie  Hollander  was  my  pa,  wat  op  daardie  stadium  reeds  baie  jare  in 
Suid-Afrika  gewoon  het.  Hy  het  hom  aangeraai  om  ’n  motor  te  koop  en  daarmee 
deur  die  land  te  reis  en  orreluitvoerings  te  gee  - wat  hy  dan  ook  gedoen  het. 

Intussen  het  hy  in  die  ou  moederskamer  van  die  kerk  klavier-  en  sanglesse 
gegee,  asook  orrelles  in  die  kerk.  Hy  het  ook  verskeie  radiokonserte  aangebied 
en  op  ’n  tyd  ’n  radioreeks  met  die  titel  “Die  Kerk  en  sy  Musiek”  saamgestel. 

In  1952  verhuis  hy  na  Krugersdorp,  waar  hy  tot  1959  orrelis  van  die  gemeente 
Krugersdorp  was.  In  ’n  poging  om  die  standaard  van  opleiding  van  orreliste  te 
verbeter,  word  die  Kerkmusiekskool  in  1952  onder  sy  leiding  gestig. 

Hierdie  opleiding  is  later  voortgesit  by  die  Konservatorium  vir  Musiek  in  Pretoria. 
Aan  hierdie  inrigting,  waarvan  mnr.  Mathlener  vanaf  1960  tot  met  die  ontbinding 
in  1983,  Direkteur  was,  is  daar  baanbrekerswerk  gedoen  ten  opsigte  van 
opleiding  van  musiekonderwysers,  instrumentaliste  en  sangers,  met  die  klem  op 
die  totale  voorbereiding  van  studente  vir  hul  werk.  Hy  was  ’n  ongelooflike 
onderwyser.  Dit  was  altyd  maklik  om  sy  klavierleerlinge  uit  te  ken  aan  die 


Willem  Mathlener 


~25~ 


besondere  mooi  klank  wat  hulle  uit  die  klavier  kon  kry.  Hy  het  ’n  besondere 
vermoë  gehad  om  moeilike  dinge  soos  tegniese  aspekte  van  ’n  pyporrel  te 
verduidelik,  sodat  ek  byvoorbeeld  vandag  nog  goed  onthou  wat  hy  verduidelik 
het. 

Na  die  ontbinding  van  die  “groot  Konservatorium”,  soos  ons  dit  graag  noem,  het 
die  werk  op  die  gebied  van  kerkorrel  steeds  voortgegaan  by  die  Konservatorium 
vir  Kerkmusiek,  waar  onder  andere  sy  seun  René  nog  steeds  werksaam  is. 

Die  vestiging  van  ’n  voltydse  koor  en  orkes  by  die  Konservatorium  het  die 
uitvoering  van  verskeie  groot  koor-  en  orkeswerke  moontlik  gemaak  in  ’n  tyd  toe 
dit  in  Suid-Afrika  nog  bykans  ongehoord  was. 

Willem  Mathlener  was  vanaf  die  stigting  van  die  Raad  vir  Kerkmusiek  aktief 
betrokke  by  die  bevordering  van  die  Kerkmusiek  in  die  Nederduitsch  Hervormde 
Kerk.  Hy  het  talryke  gemeentes  geadviseer  aangaande  aspekte  rakende  die 
aankoop  en  instandhouding  van  orrels,  ongeveer  200  orrels  ontwerp,  dikwels  by 
die  ingebruikneming  die  orrel  bespeel,  die  orreleksamens  van  die  Raad  vir 
Kerkmusiek  ingestel,  talryke  kursusse  georganiseer  en  aangebied.  Hy  was  die 
Kerk  se  hoofsegsman  oor  musiek  op  die  Interkerklike  Kommissies  vir  die 
hersiening  van  die  Psalms  en  Gesange. 

Die  invloed  van  Willem  Mathlener  op  die  kerkmusiek  in  Suid-Afrika,  wat  hier  in 
Vereeniging  ’n  beskeie  begin  gehad  het,  word  vandag  nog,  lank  na  sy  dood, 
gevoel. 

Een  van  sy  studente,  Connie  van  Niekerk  vertel:  mnr.  Mathlener  kon  met  sy 
wakker  oë  dwarsdeur  jou  kyk  en  het  by  eerstejaartjies  nogal  ontsag  ingeboesem. 
Hy  was  klein  van  postuur  maar  het  die  Konservatorium  met  ’n  ysterhand  bestuur. 
Die  studente  moes  een  keer  per  week  saam  met  hul  dosente  ’n  kritiekklas 
bywoon,  waar  die  studente  ’n  voorbereide  stuk  op  hul  instrument  moes  voorspeel 
en  dan  het  mnr.  Mathlener  kritiek  daarop  gelewer  en  kon  dosent  en  student 
daarop  voortbou.  Dit  kon  nogal  senutergend  wees  as  jy  nie  jou  kant  bring  nie, 
maar  die  teenoorgestelde  was  ook  waar  dat  as  jy  hard  werk,  hy  jou  die  erkenning 
daarvoor  sou  gee.  Studente  moes  selfs  toestemming  vra  om  naweke  te  mag  huis 
toe  gaan,  wat  ons  nie  altyd  gedoen  het  nie.  Ek  het  self  een  Vrydagmiddag  myself 
net  mooi  sitgemaak  in  die  trein,  toe  een  van  die  dosente  in  dieselfde  wa  klim  en 
vra  of  ek  huis  toe  gaan  - daar  het  toe  niks  van  gekom  nie.  Ons  was  nie  baie 
studente  nie  en  hy  wou  seker  maar  in  ’n  mate  in  beheer  van  ons  veiligheid  wees, 
alhoewel  dit  vir  ons  gevoel  het  hy  wil  ons  beheer.  Hy  was  egter  ’n  uitstekende 
musikus  en  leermeester.  Die  praktiese  harmonieklas  by  hom  laat  my  nou  weer 
eens  besef  watter  meester  hy  wel  was. 

Margaret  van  der  Vegt 


Ds.  N.  H.  Buitenweg 


Nico  Herman  Buitenweg  is  op  22  Julie 
1928  gebore  en  nadat  hy  in  1946  sy 
matriek  aan  die  Hoërskool  Hugenote  op 
Springs  geslaag  het,  vertrek  hy  na 
Pretoria  om  hom  as  predikant  te 
bekwaam.  Na  sy  studies  ontvang  hy  ’n 
beroep  na  Elsburg  waar  hy  op  7 Maart 
1953  georden  is. 

In  Mei  1955  is  ds.  Buitenweg  na  Oos- 
Londen  beroep.  Hy  bedank  die  beroep, 
maar  toe  die  gemeente  hom  op  5 
Augustus  1955  weer  beroep,  volg  hy  op. 
Hy  sou  groot  werk  daar  verrig.  In  daardie 
uithoek  van  die  Hervormde  Kerk  was  die 
grense  wyd. 

Ds.  N . H.  Buitenweg 

Vyftig  jaar  gelede  het  die  Ring  van  Boemfontein  gemeentes  soos  Kaapstad  en 
Oos-Londen,  maar  ook  so  ver  noord  as  Heilbron  en  Bothaville,  ingesluit.  Ds. 
Buitenweg  was  byvoorbeeld  konsulent  vir  Kaapstad  en  Port  Elizabeth. 

Gedurende  1960-1962  is  omvattende  herstelwerk  aan  die  kerkgebou 
onderneem,  wat  nodig  was  omdat  kewers  groot  skade  aan  die  houtwerk  aangerig 
het.  Ds.  Buitenweg  het  die  nuwe  kiaatkansel  self  ontwerp  en  gemaak.  Later  het 
hy  ook  die  kansel  van  Gemeente  Wonderboom  vervaardig. 

Die  gemeenteblad  TROU  was  sy  inisiatief  en  hy  het  deur  middel  van 
toerustingsaande  daarin  geslaag  om  die  gemeente  en  kerkraad  op  te  bou.  Die 
eerste  kwarteeu  van  die  gemeente  se  geskiedenis  is  deur  hom  vasgelê  en 
uitgegee.  Die  vertrek  van  ds.  en  mev.  Buitenweg  in  1963  na  Vereeniging  het  ’n 
leemte  in  dié  kusgemeenskap  gelaat.  In  die  lente  van  1969  het  ds.  Buitenweg  na 
sy  laaste  gemeente  Wonderboom  vertrek. 

Dit  vertel  iets  van  die  talente  waarmee  ds.  Buitenweg  geseënd  was.  Hy  was  wyd 
bekend  as  ’n  besonder  begaafde  prediker  wat  nie  net  ’n  boeiende 
kanselvoordrag  gehad  het  nie,  maar  ook  deeglike  eksegese  gedoen  het.  Ds.  J. 
C.  de  Lange  het  eens  geskryf  sy  bariton-brei-stem  het  jou  vasgenael  laat  luister 
na  sy  preke. 

Ds.  Nico  en  mev.  Trudie  Buitenweg  het  kinderloos  gebly  maar  oor  ’n  tydperk  van 
meer  as  20  jaar,  tot  met  sy  emeritaat,  die  lewens  van  honderde  jongmense 
aangeraak  deur  hulle  betrokkenheid  by  die  Raad  vir  Jeugwerk,  waarvoor  hy  ook 
'n  Handleiding  vir  Jeugleiers  geskryf  het.  In  die  jare  '60  is  hy  benoem  deur  die 
Algemene  Kommissie  as  jeugkorrespondent  by  die  Wêreldbond  van  Hervormde 
Kerke,  waardeur  hy  ook  lid  van  die  Kerk  se  Werkgroep  Ekumene  geword  het. 

Lewenslank  het  hy  student  gebly.  Op  verskeie  maniere  het  dit  geblyk.  Hy  is  by 
geleentheid  ernstig  oorweeg  as  dosent  in  Bybelkunde  by  RAU  en  UP.  Sy  laaste 
gemeentepredikant,  ds.  W.  P.  Prinsloo  van  Waterberg-Wes,  maak  ook  melding 
van  die  student  wat  ds.  Buitenweg  deurgaans  gebly  het.  Daar  was  veral  sy  groot 
belangstelling  en  navorsing  oor  die  deel  van  ons  geloofsbelydenis  wat  handel 
oor  die  artikel  “die  gemeenskap  van  die  heiliges”. 

Ds.  Buitenweg  het  op  60-jarige  leeftyd  op  31  Mei  1988  geëemeriteer.  Teen  1995 
het  hy  en  sy  eggenote  hulle  in  die  Kokanje-aftreeoord  op  Nylstroom  gevestig, 
waar  hy  nog  die  voorreg  gehad  het  om  die  Woord  van  tyd  tot  tyd  te  bedien. 

Op  9 Junie  2006  het  ds.  W.  P.  Prinsloo  die  begrafnisdiens  vanuit  die  kerkgebou 
van  Gemeente  Waterberg-Wes  gelei. 


Nandor  Sarkady  (Oorgeneem  uit  Die  Hervormer  01/09/  2006) 


Ds.  C.  L.  VAN  DEN  BERG 


Sy  naam  was  Christiaan  Lourens  van 
den  Berg,  maar  ons  het  hom  geken  as 
Mossie,  ’n  plaasseun  uit  die  omgewing 
van  Biesiesvlei,  Wes  Transvaal.  Mossie 
is  nie  meer  daar  nie,  en  dit  was  en  is  nie 
maklik  om  te  aanvaar  dat  ons  hom  nie 
meer  sal  sien  en  beleef  nie. 

Beleef  is  die  regte  woord.  Mossie  was 
nooit  sommer  net  daar  nie.  Hy  was 
aktief  daar,  oral  waar  hy  was.  Sy  lewe 
was  deurgaans  een  van  bewoë 
betrokkenheid,  selfs  heftige 
betrokkenheid. 


As  teologiese  student  het  hy  wyer  gelees  as  die  voorgeskrewe  studieboeke  wat 
die  dosente  voorgeskryf  het.  Die  dialektiese  teologie  saam  met  werke  van 
Sartre,  Kierkegaard,  Kohlbrugge,  Miskotte,  Van  Ruler  en  baie  ander  het  hom 
getrek.  Hy  het  gretig  gelees  en  hy  het  baie  van  wat  hy  gelees  het,  opgeneem  in 
sy  denke.  Maar  hy  het  in  denke  en  optrede  uniek  gebly,  enig  is  sy  soort. 

Etlike  botsings  met  dosente  was  die  natuurlike  uitloper  van  sy  samestelling.  Een 
so  ’n  geval  was  toe  hy  sy  pen  neergegooi  het  op  die  lessenaar  en  gesê  het:  “Ag 
nee,  Professor,  dit  is  tog  seker  nie  al  wat  oor  hierdie  teks  te  sê  is  nie”!  Nodeloos 
om  te  sê,  so  ’n  optrede  het  hom  nie  gewild  gemaak  by  die  dosente  nie.  Sy 
studietyd  was  by  tye  stormagtig.  Ek  besit  nog  ’n  foto  van  hom  in  toga  en  bef, 
geneem  ná  sy  proefpreek.  Onderaan  het  hy  vir  my  geskryf:  Es  lacht  das  Meer, 
das  Ungeheuer - vd  Berg.  Dit  was  ’n  aanhaling  iewers  vandaan.  Dit  kan  vertaal 
word  met  Daar  lê  die  see,  die  geweldige/die  monster.  Dit  was  waarskynlik 
uitdrukking  van  sy  vrees  vir  die  bediening  en  die  pastoraat  wat  voorgelê  het. 

En  toe  hy  toegetree  het  tot  die  geledere  van  die  bedienaars  van  die  Goddelike 
Woord,  het  hy  dit  gedoen  met  passie.  Hy  was  welsprekend,  skerp  van  intellek, 
lief  vir  mense  en  empaties  met  hulle.  Hy  was  gewild  in  elkeen  van  die  elf 
gemeentes  waar  hy  was,  maar  hy  was  ook  rusteloos,  telkens  weer  op  pad  na  ’n 

nuwe  werkkring.  Die  boerdery  was  in  sy  bloed,  die  kultuur  en  politiek  het  hom 
getrek,  en  hy  het  in  elk  van  hierdie  gebiede  met  dieselfde  passie  betrokke 
geraak. 

In  breë  kerkverband  sal  hy  onthou  word  vir  sy  werk  met  die  jeug  van  die  kerk,  sy 
deelname  en  optrede  in  die  Algemene  Kerkvergaderings  en  in  die  Kommissie 
van  die  Algemene  Kerkvergadering. 

Sy  laaste  jare  is  in  beslag  geneem  deur  Radio  Pretoria,  waarvan  hy  medestigter 
was,  en  waarvandaan  sy  stem  nog  meer  bekend  geword  het  dwarsoor  die  land. 

J.  P.  Oberholzer  (Die  Hervormer,  1 Maart  2006,  3) 

DlE  PASTORIE  EN  DIE  VAN  DEN  BERG-GESIN 


Die  Van  den  Berg-gesin  Foto  geneem  deur  Friena 

Dis  1970.  Ons  gesin  kom  in  Vereeniging  aan.  Januarie.  Ons  trek  in  die  pastorie 
met  sy  lang  gang  in,  langs  die  tradisionele  kerkgebou  met  sy  hoë  toring.  Ons 
adres:  Hofmeyerlaan  45. 

Ons  kom  uit  die  warm  laeveld,  die  bos,  Phalaborwa.  Nou  in  die  Vaaldriehoek, 
half  stad  en  baie  mense...  Phalaborwa  was  warm,  die  gemeente  splinternuut  en, 
Vereeniging  koud  in  die  winters,  oud  en  ingeleef.  Tog  was  dit  wonderlike,  ryk 
jare.  Deur  my  jongmeisie-oë  gesien,  heerlike  opwindende  jare,  geborge  in  ’n 
spesiale  gesin. 

My  pa,  Mossie,  was  ’n  toegeweide  herder  van  sy  gemeente,  hy  was  altyd  ’n 
geesdriftige  rolspeler  in  die  gemeenskap,  maar  veral,  'n  betrokke  pa  en 
gesinsman...ai  tog,  en  altyd  ook  ’n  boer.  In  hierdie  tyd  met  ’n  stuk  grond  langs 
die  Vaalrivier,  naby  Parys...vir  ons  ’n  verfrissende  wegkruipplek  tydens 
vakansies...My  ma,  Lucia,  het  sorgsaam  omgesien  na  haar  vyf  kinders  en 
huishouding,  was  baie  betrokke  by  Die  Voortrekkers,  dikwels  op  Veldwerkkampe 
of  Kommando-  of  spankampe...  en  die  gemeente.  Dan  ons  vyf.  Hier  was  ons 
almal  saam  op  skool,  Van  Rooy  in  graad  een  in  Handhawer  Laerskool  en  Friena 
in  matriek  in  Vereenigingse  Hoërskool,  met  ons  ander  drie,  tussenin. 

Ons  onthou  interessante  stories...hoe  ons  op  ’n  Saterdagmiddag  in  die  boom 
langs  die  motorhuisgeklim  het  om  na  die  bruide  te  kyk  voor  hulle  in  die  kerk 
instap,  hoe  ons  katjie  doodluiters,  tydens  die  erediens,  in  die  gang  van  die  kerk 
afstap  en  opklim  na  die  preekstoel.  Hoekom  is  sulke  goed  so  snaaks?  Ons  vyf 
kon  ons  nie  inhou  van  die  lag  nie.  Net  as  ons  dit  onder  beheer  het,  begin  een 
weer  en  dan  is  dit  weer  van  vooraf... 

My  ma  het  ’n  pragtige  roostuin  geplant,  sulke  regte  egte  outydse  rose  wat  so 
dieplekker  geruik  het. 

Daar  was  dikwels  bedelaars  by  ons  voordeur.  Dan  moes  ons  inderhaas  vir  hulle 
broodjies  maak.  Menigekeer  het  so  ’n  boemelaar,  wat  eintlik  geld  vir  drank  wou 
hê,  die  broodjies  in  die  struike  weggegooi  nog  voor  die  hekkie.  Dan  was  my  pa 
baie  kwaad  en  ons  almal  ontsteld. 

Ai,  en  het  die  pastorie  darem  weerklink  met  toonlere!  Ons  drie  sussies  het 
ernstig  musiekles  geneem  en  Unisa-eksamens  gespeel.  Daardie  ure  se  oefen 
het  van  die  eetkamerdeur  die  gang  en  deur  die  hele  huis  getrek.  Lucia  het  viool 
gespeel.  Die  kleinboeties,  Johannes  en  Van  Rooy  het  hul  klavierlesse  by  mej. 
Elderen,  die  orrelis,  in  die  kerkgebou  geneem.  Nodeloos  om  te  sê,  dit  het  nie 
baie  lank  aangehou  nie. 

Een  aand  het  die  seuns  gebad  en  kreatiewe  style  met  hul  beskuimde  hare 
gemaak.  In  hul  poging  om  hulself  in  die  spieël,  wat  hoog  teen  die  muur  was,  te 
sien,  het  Van  Rooy  gegly  en  omtrent  al  sy  voortande  uitgeval  op  die  bad  se  rand. 
Daarna  het  die  koster  ’n  lae  spieël  kom  opsit  sodat  so  iets  nie  weer  hoef  te 
gebeur  nie.  Ons  wonder  of  die  lae  spieël  nog  daar  is. 

Troeteldiere  het  vir  baie  opwinding  gesorg.  Johannes  se  kuikens  in  die 
waskamer  wat  warm  gehou  moes  word  in  die  nagte,  kleinkatjies  in  my  pa  se 
klerekas  en  Wollie  die  Kollie... 

Daar  is  eindelose  herrinneringe  aan  wonderlike  kinderdae.Jangkuiers 
Sondagaande  na  die  aanddiens  voor  die  kaggeh  onvergeetlike  etes  wat  ons 
saam  om  die  eetkamertafel  geëet  het  en  al  die  nuus  van  elke  skooldag  gedeel 
het,  moeë  lywe  wat  na  kampe  of  ekskursies  tuiskom  om  vertroetel  te  word  in  ’n 
liefdevolle  ouerhuis.  Ek  en  Friena  het  hier  belydenis  gedoen  en  ook  ons  eerste 
Sondagskoolklassies  gehad.  Dit  was  nog  in  die  dae  toe  die  kindertjies 
Bybelversies  uit  hulle  koppe  moes  leer... 

My  ouers  het  ons  een  Saterdagaand  na  die  stadsaal  in  Johannesburg  geneem 
vir  ’n  uitvoering  deur  die  Johannesburgse  Simfonie-orkes  van  Beethoven  se 
Negende  Simfonie.  Op  pad  terug  het  die  onsterflike  Ode  to  Joy  in  ons  koppe  bly 
draai...Ons  kinderdae  in  Vereeniging  en  ook  in  al  die  ander  pastorieë  waar  ons 
gewoon  het,  was  eintlik  ’n  Ode  aan  die  vreugde,  ’n  onsterflike  melodie. 

Die  pastorie  in  Hofmeyerlaan  45,  Vereeniging,  kan  seker  ook  baie  stories  vertel. 
Maar  vir  ons  Van  den  Berg-gesin,  was  dit  goeie  en  geseënde  jare  tussen 
wonderlike  en  liefdevolle  mense... 

Elsa  Winckler 

Golden  onthou 

My  dank  en  waardering  aan  dr.  Piet 
Boshoff,  die  gemeente  van  Vereeniging  en 
die  reëlingskomitee  vir  die  eeufeesvieringe, 
dat  hulle  my  genader  het  om  ’n  bydrae  te 
skryf  vir  die  gedenkblad  wat  gepubliseer 
word  as  deel  van  die  herdenking  van  die 
gemeente  van  Vereeniging  se  100-jarige 
bestaan.  Ek  en  my  vrou,  Jeanne,  wil  nie 
alleen  ons  hartlike  gelukwense  aan 
Vereeniging  gemeente  oordra  nie,  maar 
ons  wil  ook  en  veral  ons  dank  aan  die  Here 
van  die  Kerk  betuig  vir  die  genade  wat  Hy 
aan  die  gemeente  bewys  het  om  hierdie 
besondere  mylpaal  in  sy  geskiedenis  te 
bereik. 

Ons  is  dankbaar  dat  ons  die  geleentheid  gehad  het  om  as  pastoriepaar 
vir  ’n  tyd  lank  ’n  bydrae  te  kon  lewer  tot  die  vorming  en  die  inhoud  van  die 
gemeente  se  geskiedenis. 

Toe  ons  die  beroep  van  Stellenbosch  na  Vereeniging  aangeneem  het,  het  een 
van  die  gemeentelede  wat  wou  hê  dat  ons  in  Stellenbosch  moes  bly,  vir  my  gesê 
dat  die  voëltjies  ons  in  Stellenbosch  wakker  gesing  het,  maar  dat  hulle  ons  in 
Vereeniging  wakker  sou  hoes!  Ek  en  Jeanne  het  gou  besef  dat  dit  nie  geval  sou 
wees  nie.  Toe  ons  in  die  ruim  pastorie  ingetrek  het,  het  ons  die  heerlike  oopheid 
van  die  natuur  om  ons  ervaar.  Die  pragtige  tuin,  die  hoë  bome,  die  groot 
grasruimte  agter  die  pastorie  (byna  soos  ’n  rugbyveld)  en  die  park  aan  die 
oorkant  van  die  pastorie.  Dit  was  duidelik  dat  ons  meer  as  voldoende  suurstof 
sou  hê  en  dat  die  voëltjies  ons  ook  in  Vereeniging  wakker  sou  sing! 

Vereeniging  was  ’n  dinamiese  gemeente  met  aktiewe  lidmate  en  uitstaande 
leiers.  Dit  is  onmoontlik  om  in  hierdie  bydrae  al  hierdie  besondere  persoonlikhede 
by  die  naam  te  noem.  Ek  sal  ’n  boek  daaroor  kon  skryf. 

Ek  het  in  die  voetspore  gevolg  van>  onder  andere>  oorlede  dominees  Ras>  Nico 
Buitenweg  en  Mossie  van  den  Berg,  om  net  enkeles  te  noem.  Dit  was  vir  my  ’n 
groot  eer  en  voorreg  toe  die  familie  my  gevra  het  om  ds.  Ras  se  begrafnisdiens 
te  lei  en  ook  die  teraardebestelling  waarte  neem. 


DS.  S.  G.  A. 

’n  Predikant  se  sukses  is  dikwels  afhanklik  van  die  kwaliteit  van  die  lede  van  die 
kerkraad  met  wie  hy  saamwerk.  Dit  is  altyd  riskant  om  name  uit  te  sonder.  Ek 
kan  aan  so  baie  voortreflike  kerkraadslede  dink.  Te  veel  om  op  te  noem,  maar  ek 
wil  tog  sê  dat  oorlede  Kosie  van  der  Merwe  ’n  uitmuntende  skriba  was.  Eric 
Grimbeeck  was  ’n  penningmeester  uit  die  boonste  rakke,  terwyl  Hennie  Mentz 
van  onskatbare  waarde  was  in  die  hantering  van  die  belydeniskategese  saam 
met  my.  Hoe  vergeet  ’n  mens  ooit  die  wysheid  en  insig  van  ’n  ouderling  Hennie 
Engelbrecht  en  die  bekwaamheid  en  lojaliteit  van  ouderling  Jannie  Ras. 

Ons  het  ook  humoristiese  oomblikke  beleef.  My  vrou,  Jeanne,  en  die 
sustersvereniging  was  baie  aktief  met  spysenering  by  baie  geleenthede.  Hulle 
het  ook  die  spysenering  waargeneem  by  die  maandelikse  vergadering  van  die 
Rapportryers  van  Vereeniging  in  die  nuutgeboude  kerksaal.  Tannie  Anna 
Bornmann  was  die  voorbakster  van  koeksisters  in  die  gemeente.  Ek  is  gereeld 
gevra  om  die  koeksisters  om  6 uur  die  oggend  by  Tant  Anna  hulle  se  huis  te 
gaan  haal.  Tant  Anna  het  natuurlik  geweet  dat  dominee  die  koeksisters  sou  kom 
haal.  Elke  keer  wanneer  ek  by  hulle  huis  gekom  het,  was  die  voordeur  oop  en 
die  sifdeur  toe.  Tant  Anna  het  dan  voor  hulle  huisorreltjie  gesit  en  al  spelende 
“geestelike  liedere”  uit  volle  bors  gesing!  Sy  het  nie  gehoor  dat  ek  aan  die  sifdeur 
klop  nie  en  dan,  meteens,  het  sy  omgedraai,  verras  om  my  te  sien.  Sy  het  dan 
vinnig  opgespring,  die  sifdeur  oopgemaak  en  my  ’n  klapsoen  op  die  wang  gegee. 
Daarna  het  ek  die  groot  skottel  met  die  koeksisters  gekry! 

Ouderling  Ben  Liebenberg  het  byna  elke  Maandagoggend  vroeg  voor  die 
pastoriedeur  gestaan  met  ’n  groot  kan  vars  melk  en  ander  plaasprodukte.  Hy  het 
dan  saam  met  my  in  die  studeerkamer  ingeloop  en  gesê:  “Nou,  mevrou,  hierdie 
aflewering  is  seker  ’n  lekker  koppie  koffie  werd!” 

Die  restourering  van  die  hele  kerkgebou  binne  en  buite  en  die  bou  van  die 
kerksaal,  wat  kategeseruimtes  ingesluit  het,  was  een  van  baie  hoogtepunte 
terwyl  ons  in  Vereeniging  was.  Dit  het  harde  werk  vereis,  maar  die  eindproduk 
was  ’n  indrukwekkende,  funksionele  kerksentrum  waaroor  die  gemeente 
dankbaar  kon  wees  en  inderdaad  was.  Die  plaaslike  pers  het  goeie  dekking 
verleen  aan  die  ingebruikneming  van  die  kerkkompleks,  wat  bestaan  het  uit  die 
pragtige  nuwe  kerksaal  en  die  gerestoureerde  kerkgebou.  Dr.  Boshoff  het 
onlangs  ’n  koerantknipsel  aan  ons  gestuur  van  die  destydse  persberig  en  ’n  foto 
waar  ek  bystaan,  terwyl  my  vrou  die  hoeksteen  onthul.  Dit  het  ons  gedagtes  ver 
teruggeneem! 

Baie  kerkraads-  en  gemeentelede  was  bekende  leiers,  geliefd  en  gerespekteer  in 
Vereeniging  se  breër  gemeenskap.  Dit  het  ’n  bydraende  positiewe  invloed  op  die 
kerklike  lewe  gehad.  Baie  mense  uit  ander  kerke  het  ons  eredienste  gereeld 
bygewoon.  Tydens  ’n  biddag  vir  reën,  is  ons  gevra  of  ons  ons  kerkgebou  en  saal 
vir  die  erediens  beskikbaar  sou  stel.  Ek  en  oorlede  dr.  Gerrit  Velthuysen,  wat  toe 
predikant  Duncanville  was,  het  die  erediens  gesamentlik  gelei.  Ons  het  alle 
beskikbare  stoele  ingedra  en  nogtans  was  daar  nie  plek  vir  al  die  mense  in  die 
kerkgebou  nie! 

Die  jaarlikse  basaar  was  altyd  ’n  groot  gebeurtenis.  Vereeniging  se  gemeente 
het  dan  bewys  hoe  hulle  vir  maande  lank  as  ’n  span  hard  kon  saamwerk  om  van 
die  geleentheid  ’n  reuse  sukses  te  maak.  Sias  Reynecke  van  Groep  2,  wat  op  42 
-jarige  ouderdom  oorlede  is,  was  ’n  trompetspeler  in  my  orkes  toe  ek  die 
drommajoor  van  die  kadetorkes  op  hoërskool  was.  Ek  het  vir  Sias  en  Gert  van 
Tonder  gevra  om  in  die  markiestent  op  die  grasveld  vir  ons  op  te  tree.  Dit  was  ’n 
reuse  sukses!  Sias  Reynecke  het  die  mense  laat  skaterlag  toe  hy  die  volgende 
verhaal  vertel  het.  Hy  het  vir  sy  ma  gesê  dat  hy  ook  eendag,  soos  ds.  Golden,  ’n 
dominee  of  ’n  ding  word.  Toe  word  hy  maar  ’n  ding! 

Anéle  Jonker,  wat  die  filmhoofrol  in  Lelik  is  my  offer  vertolk  het,  het  ook  die 
funksie  bygewoon.  Die  breë  publiek  het  groot  ondersteuning  aan  die  jaarlikse 
basaar  gegee. 

Die  Jeugvereniging  het  gegroei,  terwyl  ons  in  Vereeniging  was.  Behalwe,  onder 
andere,  die  Bybelvasvrae,  uitstappies  en  diensprojekte,  was  die 
teedrinkgeleenthede  na  die  aanderedienste  by  die  pastorie  onvergeetlik.  Daar 
het  ons  mekaar  werklik  goed  leer  ken  en  oor  baie  aktuele  geloofsake  indringende 
gesprekke  gevoer.  Dr.  Chris  Viljoen,  ouderling  vir  jeugwerk,  het  in  hierdie 
verband  bewys  dat  hy  ’n  bekwame  en  inspirerende  leier  is. 

In  1975  het  die  SAUK  T V die  eerste  eredienste,  oordenkings  en  ander  Christelike 
programme  begin  uitsaai.  Ek  was  bevoorreg  om  die  eerste  predikant  van  ons 
kerk  te  wees  om  opgelei  te  word  om  hierdie  TV  uitsendings  waar  te  neem.  Die 
gemeente  se  belangstelling  en  meelewing  hiermee  was  iets  wat  ek  besonder 
hoog  op  prys  gestel  het. 

Vereeniging  sal  ook  altyd  deur  my  en  Jeanne  onthou  word  vir  gesinsredes.  Ons 
oudste  seun,  Marius,  het  vir  die  eerste  keer  daar  na  die  laerskool,  Handhawer, 
oorkant  die  pastorie  gegaan.  Ons  tweede  seun,  Gerhard,  is  in  Vereeniging 
gebore  en  gedoop.  Dit  hou  die  verbintenis  altyd  lewend! 

Ek  en  Jeanne  sou  graag  langer  in  die  gemeente  van  Vereeniging  bly.  Ek  wou 
egter  die  navorsing  vir  my  doktorale  proefskrif  afhandel.  Professor  Henk  Jonker, 
een  van  Nederland  en  Europa  se  bekendste  teoloë  in  die  Praktiese  Teologie,  het 
tydens  ’n  besoek  aan  Suid-  Afrika  by  ons  kom  kuier.  Ek  het  my  hoofvak  by  hom 
gedoen  tydens  my  doktorale  eksamen  in  Utrecht.  Hy  het  ook  in  Vereeniging  twee 
eredienste  vir  ons  waargeneem.  Hy  het  toe  ’n  aanbod  aan  my  gemaak  wat  sou 
beteken  dat  ek  in  Waalwijk,  naby  Utrecht,  vir  twee  jaar  lank  enkele  ure  per  week 
klas  kon  gee  en  die  res  van  die  tyd  gebruik  om  die  navorsing  vir  my  proefskrif  te 
voltooi.  Hoe  moeilik  dit  ook  al  was  om  van  Vereeniging  afskeid  te  neem,  wou  en 
kon  ek  die  gulde  geleentheid  om  na  Nederland  terug  te  keer,  nie  van  die  hand 
wys  nie. 

Of  ’n  gemeente  nou  groot,  dinamies  en  vooruitstrewend  is  en  of  dit  ’n  klein  groep 
mense  is  wat  getrou  voortgaan  met  hulle  daaglikse  dienswerk  aan  God  en  sy 
kerk,  is,  in  wese,  nie  belangrik  nie.  Dit  gaan  nie  oor  die  kwantiteit  nie,  maar  wel 
oor  die  kwaliteit  van  die  werk  van  die  gemeente.  Klein  of  groot,  wat  van 
deurslaggewende  betekenis  is,  is  dat  God  self  sy  kerk  in  stand  hou.  Dit  het  Hy  vir 
1 00  jaar  lank  met  Vereeniging  gedoen  en  Hy  sal  sy  werk  deur  Woord  en  Gees,  in 
en  met  die  gemeente,  ook  in  die  toekoms  getrou  voorsit. 

Toe  ek  en  Jeanne  in  die  openbare  lewe  gewerk  het,  ambassadeurspaar  in 
Griekeland  en  Duitsland  was  en  ons  baie  jare  in  die  buiteland  deurgebring  het, 
het  ons  dikwels  aan  Vereeniging  gedink  en  God  gedank  vir  die  geleentheid  wat 
die  Hy  aan  ons  ons  gegee  het  om  daar  as  pastoriepaar  te  kon  dien. 

Soli  Deo  Gloria! 


Ds.  S.  G.  A.  Golden 

Ds.  J.  J.  C.  DU  Plooy 


Ds.  Du  Plooy  staan  in  die  Kerk  bekend  as 
oom  Ogies.  Hy  is  in  1967  georden  en  het 
die  gemeentes  Krugerdorp-Noord  (1967), 
Tsumeb/Grootfontein  (1970),  Evander 
(1976),  Vereeniging  (1977),  Tsumeb/ 
Grootfontein  (1978),  Weermagkapelaan 
Potchefstroom  (1983),  SWAPOL  (1984), 
Windhoek  (1989)  en  Makwassie  (1993) 
bedien.  Op  Sondag  20  Junie  2004  het  hy 
emeritaat  aanvaar. 

Oom  Ogies  is  op  18  Desember  1940  in 
Johannesburg  gebore  en  het  tussen 
Benoni  en  Brakpan  grootgeword.  Hy  is  op 
25  Desember  1966  met  sy  orrelis,  Eugene 
Bierman  getroud. 


Hy  skryf:  Baie  dankie  vir  die  voorreg  om  ook  ’n  bydrae  te  maak  met  die 
eeufeesvieringe  van  die  Gemeente  Vereeniging,  alhoewel  ons  slegs  maar  een 
jaar  diensbaar  was  in  die  gemeente.  As  ons  terugdink  aan  ons  dienswerk  daar  is 
daar  een  persoon  wat  dadelik  in  ons  gedagtes  opkom.  Hy  is  diaken  Eric 
Grimbeeck  - die  destydse  kassier  van  die  gemeente.  Hy  het  my  beïndruk  deur 
die  voortreflike  wyse  waarop  hy  as  kassier  sy  dienswerk  verrig  het.  Sy 
kassierswerk  het  hy  met  baie  groot  erns  bejeën  en  dit  met  die  grootste 
volledigheid,  netheid  en  voortreflikheid  verrig.  Hy  was  inderdaad  een  van  die 
uitnemendste  kassiere  in  die  Kerk. 

In  ons  dienstyd  was  die  Gemeente  Vereeniging  ’n  gevestigde  stadsgemeente. 
Die  belangrikste  saak  in  die  gemeente  bly  die  verkondiging  van  die  Woord  en  die 
eredienste  vorm  die  kern  daarvan.  Daar  is  gereeld  twee  eredienste  elke  Sondag 
gehou.  Daar  is  ’n  hegte  geloofseenheid  waar  elkeen  meewerk  tot  die  uitbreiding 
van  die  Koninkryk. 

Die  Kerkraad  het  sy  ampswerk  ook  baie  getrou  en  goed  verrig.  Die  ouderlinge 
het  as  opsieners  van  die  gemeente  die  lidmate  opgebou  tot  toegewyde  lidmate 
van  die  kerk.  Die  diakens  het  in  samewerking  met  die  NHSV  verskeie  behoeftige 
gesinne  in  nood  versorg. 


Ds.  J.  J.  C.  du  Plooy 

Na  ’n  jaar  in  die  gemeente  is  ons  weer  beroep  na  Tsumeb-Grootfontein  en  het 
ons  weer  teruggekeer  na  die  destydse  Suid-Wes  Afrika. 


Ds.  J.  J.  C.  Du  Plooy 

Ds.  P.  R.  Prinsloo:  Herinneringe 


Dit  was  goeie  jare  in  die  Kerk.  Mooi  jare. 
Gemeentes  het  gegroei  en  die  kerkwerk 
het  gevorder.  So  was  dit  ook  in  die  ring 
van  Vereeniging.  Daarvan  getuig  die  drie 
gemeentes  - Meyerton-Suid,  Sonlandpark 
en  Drie  Riviere-Oos  - wat  aldrie  in  1983 
afgestig  is.  Die  gemeente  Vereeniging 
het  dit  in  daardie  tyd  ook  oorweeg  om  ‘n 
tweede  standplaas  te  vorm- 

Ons  was  ‘n  aangename  groep  predikante 
bymekaar:  ses  jongeriges  - Gerrit 

Velthuysen,  Hendrik  Breytenbach,  Gerrie 
Grobler,  Neels  Botha,  Klaas  Koning  en  ek 
(waar  is  al  die  manne  heen?)  - en  twee 

wat  kalmer  was  - Nico  Brayshaw  en  Oom  Lukas  Breedt.  Later  het  Jan 
Breytenbach  na  Rietspruit  gekom  in  die  plek  van  Klaas  Koning.  Ons  het 
maandeliks  by  die  pastorieë  om  die  beurt  as  Broederkring  vergader  en  soms  het 
die  hele  gesinne  by  die  geleentheid  saam  gekuier.  Daar  was  gereeld 
aanddienste  en  een  Sondagaand  per  maand  het  ons  volgens  vaste  rooster 
kansels  geruil.  Goeie  dae. 

Destyds  was  die  gemeentegrense  baie  rigied  en  streng  toegepas.  Vereeniging 
se  grense  het  in  die  Vrystaat  in  gestrek  en  die  myn-woongebied  van  Viljoensdrif, 
Vaal  kragstasie  en  Groenpunt  gevangenis  ingesluit,  en  tot  naby  Deneysville,  by 
Willie  en  Rentia  Lindeque.  Na  die  Noord-weste  het  dit  Staatsdorp,  Roodtstuine 
en  Steelpark  ingesluit,  en  verder  in  die  distrik  in  tot  waar  dit  aan  Losberg 
gegrens  het.  In  die  Staatsdorp  het  onder  andere  teruggekeerde  Dorslandtrekkers 
gewoon  en  eenmaal  per  maand  is  daar  ‘n  buitediens  gehou.  Daar  was  twee 
sterk  kategesegroepe:  By  die  kerk,  onder  leiding  van  oudl.  Hennie  Mentz  en  in 
Steelpark,  met  oudl.  Willie  Stols  aan  die  spits. 

Die  gemeente  was  saamgestel  uit  ‘n  wye  spektrum  van  ouderdomsgroepe.  Aan 
die  eenkant  was  daar  bejaarde  lidmate  soos  Tannie  Rosa  Malan  wat  nog  kon 
vertel  van  die  terugkeer  uit  die  konsentrasie-kamp  na  die  Anglo-Boere-oorlog; 
aan  die  anderkant  het  die  gemeente  gereeld  elke  maand  babas  gedoop-  Daar 
was  die  kwota  sosiale  probleme  wat  hanteer  moes  word.  So  het  ek  op  ‘n  tyd 


Ds.  P.  R.  Prinsloo 

met  ‘n  daggapyp  in  die  motor  se  paneelkissie  en  ‘n  rewolwer  in  die  bagasiebak 
gery,  nadat  ek  dit  van  lidmate  moes  afneem.  Daar  was  ek  ook  vir  die  eerstekeer 
betrokke  by  die  verwydering  van  kinders  uit  hul  ouers  se  sorg  as  gevolg  van 
kinderverwaarlosing.  Gelukkig  was  die  Ondersteuningsraad  se  kantoor  op  die 
kerkterrein  en  kon  ons  baie  sake  saam  as  span  hanteer.  ‘n  Heerlike  ervaring  - 
saam  met  die  hartseer  - was  dat  ons  ook  vir  ‘n  tydjie  die  twee  Pretorius-dogters, 
Gerda  en  Hettie,  wat  albei  hule  ouers  verloor  het,  onder  ons  sorg  in  die  huis  kon 
hê.  Dit  was  ook  die  tyd  van  die  grensoorlog.  Hoewel  dit  hier  en  daar  probleme 
meegebring  het,  was  dit  ook  ‘n  saambindende  faktor  in  die  gemeente.  Nie  een 
van  ons  lidmate  het  in  daardie  tyd  gesneuwel  nie.  Al  was  Vereeniging  vanweë 
die  lugbesoedeling  nie  ‘n  baie  skoon  dorp  nie  en  al  het  die  winters  ons  stokstyf 
gevries,  het  ons  heerlik  daar  gewoon  en  gewerk.  Natuurlik  was  die  pastorie  ruim 
en  netjies  en  kon  ons  daar  ‘n  lekker  groentetuin  en  vrugteboord  aanlê.  Maar  dit 
was  nie  naastenby  die  vernaamste  rede  van  ons  aangename  verblyf  nie.  Die 
rede  het  gelê  by  die  besondere  mense  saam  met  wie  ons  in  die  gemeente  was. 
Daar  was  van  die  ouer  lidmate  soos  bv.  Oom  Org  Cronje  en  Eric  Grimbeek  wat 
hulle  dikwels  oor  ons  ontferm  het;  Tannie  Hantie  Ras  en  Corrie  van  Vuuren  wat 
ons  onder  hulle  vlerke  geneem  het;  mense  soos  Tannie  Blom  wat  ons  gekoester 
het.  Onder  die  kerkraad  was  daar  baie  lede  wat  ‘n  onuitwisbare  indruk  gelaat 
het.  Bv.  Oom  Hennie  Engelbrecht  wat  nie  alleen  die  Bybel  en  die  Kerk  geken  het 
nie,  maar  ook  die  wêreld  waarin  ons  moes  kerkwees,  verstaan  het.  Daar  was 
Oom  Dolf  Dreyer  wat  altyd  gesê  het  ons  moet  die  kerk  se  kinders  se  karakter 
bou,  want  dit  moet  hulle  weerbaar  maak  teen  slegte  invloede.  Daar  was  Oom 
Deon  Pieterse  wat  nooit  met  ‘n  probleem  in  sy  wyk  opgegee  het  nie.  Daar  was 
Kotie  Robinson  wat  onverskrokke  was  en  altyd  ‘n  plan  gehad  het.  Soos  hulle 
was  daar  vele  besondere  mense. 

Dit  was  ook  ‘n  gemeente  waarin  ons  dikwels  lekker  kon  kuier  en  ons  kinders 
saam  kon  grootmaak  met  lidmate  soos  Flip  en  Hannetjie  Pretorius,  Jan  en  Sarie 
Mans,  Corrie  en  Alta  O’Kelly  en  baie  ander.  Die  Heer  het  die  gemeente 
voorwaar  geseën  met  baie  besonderse  mense. 

Die  gemeente  sou  seker  nooit  kon  weet  met  hoe  swaar  gemoed  ek  die 
Sondagoggend  kerk  toe  gestap  het  om  te  gaan  afkondig  dat  ons  die  beroep  na 
Phalaborwa  aanvaar  het  nie.  My  hart  wou  baie  graag  my  ‘ja’  in  ‘nee’  verander, 
want  die  gemeente  het  ons  na  aan  die  hart  gelê.  So  is  dit  nou  nog.  Daarom 
wens  ek  graag  die  gemeente  geluk  met  haar  eeufeesviering.  Dit  was  voorwaar 
genadejare.  Mag  die  Heer  die  gemeente  ook  die  toekoms  in  bewaar  en  sterk  vir 
die  taak  waartoe  Hy  haar  roep. 

Groetend, 


~40~ 


P.  R.  Prinsloo 


Hendrik  Engelbrecht 


Hendrik  Engelbrecht 


Susan  Engelbrecht 


Hendrik  Lodewyk  Engelbrecht  was  die  derde  van  ses  kinders  en  die  tweede 
oudste  seun  van  Johannes  en  Susanna  Engelbrecht.  Hy  is  in  1905  op 
Ktaarstroom,  Marico  gebore  en  word  deur  ds.  Andrew  Murray  vanuit  die  Rietvlei 
gemeente  in  die  Zeerust  distrik  gedoop.  Die  familie  was  nie  ryk  mense  nie,  sy 
ouers  het  alles  verloor  in  die  Anglo  Boere  oorlog,  waarin  die  vader  dan  ook  sy 
been  verloor  het.  Hy  en  sy  broers  en  susters  gaan  skool  op  Marico.  Hendrik 
besluit  om  onderwyser  te  word  en  studeer  aan  die  onderwys  kollege  wat  in 
daardie  jare  op  Ermelo  bestaan  het.  Met  verdere  studie  verkry  hy  later  die  grade 
B.A.  en  B.Ed  . 

Hendrik  trou  in  Oktober  1927  op  Swartruggens  met  Susanna  Elizabeth  Visser. 
Sy  is  gebore  in  1906,  een  van  vyf  kinders  uit  die  huwelik  van  Izak  en  Susanna 
Visser  en  het  groot  geword  op  die  familieplaas  Koringfontein  naby  Swartruggens. 
Teen  1940  bevind  Hendrik  en  Susan  soos  hulle  algemeen  bekend  was,  hulle  op 
Brakkloof,  ongeveer  30  km  noord  van  Swartruggens  met  Hendrik  as  prinsipaal 
van  die  plaaslike  skool.  Dit  was  ’n  klein  skool,  met  slegs  ongeveer  100  kinders, 
en  met  party  van  die  standerds  saamgevoeg,  soos  byvoorbeeld  graad  een, 
graad  twee,  en  standerd  1!. 

Hendrik  word  ouderling  in  die  Hervormde  Kerk  gemeente  op  Swartruggens,  waar 
onder  andere  sy  jongste  broer  Johannes,  bekend  as  Hans,  predikant  was  in  die 
vroeë  ‘50s  (Johannes  se  oudste  seun  was  ook  Johannes,  algemeen  bekend  as 
Hannes,  en  dié  het  ook  later  predikant  en  professor  in  teologie  aan  Universiteit 
van  Pretoria  geword).  Later  was  dominee  Van  Oosten  ook  predikant  by  dié 
gemeente. 

Hendrik  en  Susan  het  5 kinders  gehad,  almal  op  Brakkloof  gebore.  Deur 
spaarsamig  te  wees,  baie  op  te  offer  en  voorbeeldig  (en  streng!)  te  lewe,  het 
hulle  daarin  geslaag  om  al  hulle  kinders  ’n  goeie  opvoeding  te  gee.  Drie  broers 
was  gegradueerde  ingenieurs  (een  studeer  aan  Stellenbosch,  twee  aan  Pretoria 
Universiteit).  ’n  Vierde  broer  het  as  mediese  praktisyn  aan  Pretoria  Universiteit 
afgestudeer,  en  die  enigste  suster  het  aan  die  destydse  onderwys  kollege  in 
Pretoria  as  onderwyseres  gekwalifiseer. 

Teen  1955  trek  die  Engelbrecht  familie  na  Vereeniging.  Hendrik  word  prinsipaal 
van  Laerskool  Roodstuine,  en  die  twee  jongste  kinders  Hendrik  en  Thys  gaan  na 
Handhawer  Laerskool  (Dit  was  die  eerste  keer  dat  die  twee  kinders  met  rugby  te 
doen  gekry  het,  tot  op  daardie  stadium  het  hulle  sokker  gespeel,  die  algemene 
skoolsport  in  die  bosveld  daardie  dae). 

Amper  onmiddellik  word  Hendrik  weer  ouderling  in  die  Hervormde  Kerk  in 
Krugerlaan,  met  Susan  lid  van  die  Sustersvereniging  (Ek  kan  nie  onthou  dat  ek 
ooit  saam  met  my  pa  op  dieselfde  kerk  bank  gesit  het  nie  - hy  het  altyd  op  die 
ouderlingsbanke  gesitl).  Hendrik  en  Susan  was  baie  gelowige  mense.  Elke  aand 
is  huisgodsdiens  gehou,  elke  Sondag  is  kerk  toe  gegaan,  beide  oggend  en  aand, 
elke  nagmaal  is  bygewoon.  Hendrik  het  absoluut  ’n  studie  van  sy  Bybel  gemaak. 
Elke  woord,  elke  sin  is  bestudeer,  bespreek,  oorweeg,  en  bewonder.  Alles  in  sy 
lewe  was  gekoppel  aan  sy  Bybel,  sy  geloof  en  sy  waardestelsel. 

Teen  1956  word  Hendrik  verkies  as  raadslid  van  die  stadsraad  van  Vereeniging. 
Hy  dien  op  die  Raad  vir  etlike  dekades.  Hy  beywer  hom  onder  meer  vir  die 
verdere  ontwikkeling  van  Vosloopark  en  later  ook  van  Riebeeckpark. 

Hy  bereik  ook  sy  ideaal  om  Vereeniging  te  bevorder  as  die  “Hoofstad”  van  die 
Vaal  Driehoek  deur  die  vestiging  van  ’n  streeksmark  en  streeks-slagpale  op 
Vereeniging.  Hy  dien  as  burgemeester  vir  Vereeniging  en  vir  etlike  jare  as  lid  en 
later  Voorsitter  van  die  Bestuurskomitee  van  die  Stadsraad. 

Susan  dien  op  die  bestuur  en  ook  as  voorsitster  van  die  Vrouefederasie.  Beide 
van  hulle  dien  ook  op  die  bestuur  van  die  plaaslike  FAK  (Federasie  van 
Afrikaanse  Kultuurorganisasies).  Hulle  beywer  hulle  vir  die  oprigting  van  ’n 


~42~ 


monument  ter  herinnering  aan  die  ondertekening  van  die  Vrede  van  Vereeniging 
aan  die  einde  van  die  Anglo-Boereoorlog. 

Hendrik  Engelbrecht  is  in  Maart  1985  oorlede  en  Susan  Engelbrecht  in  April 
1992.  Beide  is  begrawe  in  die  Munisipale  begraafplaas  op  Vereeniging. 

Twee  van  hulle  kinders  lewe  nog,  by  name  Susanna  Elizabeth  Heunis  (dogter) 
en  Hendrik  Lodewyk  (seun).  Daar  is  ook  sestien  kleinkinders  uit  die  huwelik 
gebore,  nou  almal  volwassenes  met  hulle  eie  families. 


Opgestel  in  liefdevolle  herinnering  deur  hulle  kinders  Hennie  en  Essie 
Engelbrecht 

Dawie  Botha 


Dawie  Botha 

David  Hercules  Botha  is  in  November  1909  in  Vereeniging  gebore  en  het  op  die 
jeugdige  ouderdom  van  14  jaar  vir  sy  eie  gewin  begin  met  die  verbouing  van 
mielies.  In  1936  het  hy  die  boerdery  laat  vaar  en  by  Stewarts  & Lloyds  gaan 
werk.  In  1944  verlaat  hy  die  fabriek  om  hom  op  melkboerdery  in  die  distrik 
Meyerton  toe  te  spits.  In  1950  keer  hy  na  Vereeniging  terug  om  die  Voortrekker 
Melkery  in  Krugerlaan  te  begin. 

In  1957  word  Botha  as  lid  van  die  plaaslike  stadsraad  verkies,  en  nadat  hy  in 
1963  tot  onderburgemeester  verkies  is,  word  hy  in  1966  die  burgemeester  van 
Vereeniging. 

DlCK  FOURIE 


Dick  Fourie 

Secundus  “Dick”  Fourie  is  in  Heidelberg  gebore.  In  1928  sluit  hy  by  Stewarts  & 
Lloyds  in  Vereeniging  aan.  Hy  het  gou  ontwikkel  in  ’n  goeie  administrateur  en 
vorder  tot  sekretaris  van  die  firma.  As  tennisspeler  wat  die  distrik 
verteenwoordig  het,  het  hy  vertroud  geraak  met  die  probleme  van 
ongenoegsame  sportfasiliteite  en  slaag  hy  daarin  om  al  die  sportklubs  in  een 
liggaam  te  verenig:  Die  Vereeniging  Amateur  Sportunie.  Hy  word  verkies  as  die 
eerste  voorsitter  daarvan  en  het  vir  52  jaar  die  pos  beklee.  As  erkenning  vir  sy 
bydrae  tot  sport  is  die  Dick  Fourie  Stadion  na  hom  vernoem.  Die  woonstelblok, 
Mimi  Fouriehof,  is  na  sy  vrou  vernoem.  Op  4 Januarie  1972,  die  jaar  waarin  hy 
ereburgerskap  van  Vereeniging  ontvang,  berig  die  Rand  Daily  Mail  oor  die 
begrafnis  van  sy  vrou: 

Hundreds  of  mourners  packed  the  Hervormde  Kerk,  Kruger  Avenue,  for 
the  funeral  service,  conducted  by  the  Rev.  Abr.  Ras,  former  Mayor  of 
Vereeniging.  In  a moving  oration,  he  spoke  of  Mrs.  Fourie’s  many  fine 
qualities,  the  esteem  in  which  she  was  held  by  the  community  and  her 
unfailing  interest  in  the  welfare  of  others. 

She  was  at  all  times  a devoted  wife  and  great  help  to  her  husband,  one 
of  Vereeniging’s  foremost  public  men. 

At  the  graveside,  another  former  Mayor,  Mr.  H.  L.  Engelbrecht,  also  paid 
tribute  to  ‘this  noble  lady  whom  every  one  loved  and  respected.  ’ 

In  1935  word  hy  as  stadraadslid  verkies  en  hy  dien  met  tussenposes  vanaf  1938 
tot  1967  sewe  keer  as  burgemeester.  Die  Vereeniging  & Vanderbijlpark  News 
berig  op  3 November  1944  dat  die  spreekbuis  van  ’n  groep  besoekende  Britse 
Parmentslede,  Sir  Geoffrey  Shakespeare,  gesê  het  dat  Fourie  se 
verwelkomingstoespraak  “had  been  the  finest  and  most  outstanding  one  he  had 
heard  in  the  Union”.  Met  die  75ste  bestaansjaar  van  die  dorp  dien  hy  sy  finale 
termyn  as  burgemeester. 

Hy  was  betrokke  by  die  belangrike  onderhandelinge  wat  tot  die  aanwins  van 
1 000  morg  grond  - die  huidige  Duncanville  - gelei  het  en  het  die  voortou 
geneem  om  die  naam  van  Mainstraat  na  Voortrekkerstraat  te  verander  met  die 
Groot  Trekeeufeesvieringe.  In  1947  het  hy  ook  hand  bygesit  met  die  reëlings  vir 
die  grootste  reunie  van  oudstryders  in  die  land,  toe  Vereeniging  die  middelpunt 
geword  het  van  ’n  saamtrek  van  sowat  2 000  oudstryders. 

Mary  Hoogenhout  vertel  dat  hy  ’n  besondere  man  was  wat  diep  spore  in  die 
geskiedenis  van  Vereeniging  getrap  het.  Hulle  het  in  die  dorp  gewoon,  en  ná  die 
dood  van  sy  vrou  was  daar  ’n  inbraak  waar  diefstal  gepleeg  is.  Hy  het  huis 
opgegee  en  in  die  Hilton  Hotel  gaan  woon.  Sy  ongetroude  suster  het  in  die 
National  Hotel  gewoon.  Hy  was  baie  goed  vir  haar  en  was  oor  die  algemeen  ’n 
vrygewige  mens.  Ná  ’n  onaangename  en  dreigende  onderonsie  met  mense  wat 
meer  wou  hê  as  wat  hy  gegee  het,  besluit  hy  om  ter  wille  van  sy  veiligheid  na 
Avondrus  Tehuis  vir  bejaardes  te  gaan.  Daar  het  hy  gewoon  in  ’n  woonstel  van 
die  Stadsraad  vir  die  uitsluitlike  gebruik  van  oud-raadslede  tot  sy  dood. 

Hy  was  tot  aan  die  einde  pynlik  netjies  en  het  selfs,  toe  hy  nie  meer  skoene  aan 
sy  voete  kon  kry  nie,  met  ’n  pak  klere  sy  laaste  amptelike  funksie  bygewoon. 
Van  hom  is  gesê:  “We  sometimes  meet  an  original  gentleman,  who,  if  manners 
had  not  existed,  would  have  invented  them”. 

POWELL 


Jesse  Powell  (sr.)  en  Maria  Koen  is 
in  1916  gebore  en  gedoop  in  die 
Nederduitsch  Hervormde  Kerk  en  die 
NG  Kerk  onderskeidelik.  Hulle  was 
na  hul  huwelik  in  Germiston 
woonagtig  en  het  lidmate  van  die 
Methodiste  Kerk  geword  - skynbaar 
onder  die  invloed  van  hulle  Engelse 
bure  en  goeie  vriende. 


Hulle  kinders  wou  graag  gedurende  hulle  laerskooljare  in  Vereeniging  ’n 
Afrikaanse  Sondagskool  saam  met  hulle  vriende  bywoon.  Jesse  Qr)  het  ds. 
Abraham  Ras  van  die  Hervormde  Kerk  gaan  spreek.  Hy  het  gesê  hulle  is  baie 
welkom,  maar  hulle  ouers  moet  eers  ’n  brief  gee  dat  hulle  geen  besware  het 
nie.  Al  ses  kinders,  Freddie,  Jesse,  Ryno,  Hettie,  Dinah  en  Elize  is  aangeneem 
as  lidmate.  Hulle  ouers  het  intussen  ook  lidmate  van  die  Hervormde  Kerk 
geword. 

Jesse  (sr.)  en  Ryno  het  vir  baie  jare  as  ouderlinge  in  die  gemeente  gedien. 

Hettie  en  Dinah  is  in  1965  in  die  Vereeniging  se  Kerk  getroud,  Jesse  in  1966, 
Ryno  in  1967  en  Elize  in  1978. 

Jesse  se  eerste  vrou  en  baba  is  in  1970  uit  die  Kerk  begrawe,  Maria  in  1980, 
Jesse  (sr.)  in  1985  en  Ryno  in  2011. 

Talle  van  Jesse  (sr.)  en  Maria  se  kleinkinders  is  in  die  Vereeniging  se  gemeente 
gedoop  en  aangeneem. 

Ryno  en  Marie  se  kleinseun,  Hayn  Labuschagne,  is  die  vierde  geslag  wat  lidmaat 
van  die  Hervormde  Kerk  geword  toe  hy  in  2012  in  hierdie  Kerk  aangeneem  is. 


Marie  en  Ryno  Powell 

Sarie  van  Wyk 


Susara  Albertina  van  Wyk, 
ons  het  haar  geken  as 
“Sus”.  ’n  Standvastige, 
gelowige  vrou  wat  haar 
plek  volgestaan  het  in  haar 
huis  en  in  die  gemeenskap. 
Haar  kalmte  en  warm 
persoonlikheid  het  haar  so 
spesiaal  gemaak!  Sy  is  op 
22  April  1966  aangeneem 
en  voorgestel  deur 
dominee  Buitenweg  en  was 
’n  getroue  en  aktiewe 
lidmaat  van  die  Hervormde 

gemeente.  Sy  het  haar  kant  gebring  by  die  worsmakery  by  die  kerk  en  sy  en 
Carin  het  weekliks  toebroodjies  vir  minderbevoorregte  kinders  by  Handhawer 
Laerskool  gemaak.  Saam  met  haar  buurvrou  Nel  Jongh-Visscher  het  hulle  begin 
en  vir  ’n  tyd  lank  blomme  voor  in  die  kerk  rangskik. 

Sy  was  ’n  pragtige  voorbeeld  vir  haar  kinders  en  ’n  dierbare  ouma  vir  haar 
kleinkinders  en  agterkleinkinders.  Niks  was  ooit  vir  haar  te  veel  moeite  nie,  sy 
was  ’n  ware  staatmaker.  Toe  sy  terminaal  siek  geword  het,  het  sy  nogsteeds 
probeer  om  haar  dagtakies  met  die  hulp  van  ’n  kruk  te  verrig.  Sy  het  blymoedig 
die  goeie  stryd  gestry,  sy  het  die  wedloop  voltooi;  sy  het  die  geloof  behou.  So 
mooi  en  kosbaar  soos  ’n  fyn  stukkie  kant,  is  elke  vrou  geskape  deur  Gods  hand! 

Alida  Horn 

Sarie  Mans 


Jan  en  Sarie  Mans 


Gedurende  April  1963  verhuis  Sarie 
Mans  en  haar  gesin  vanaf  Marico  na 
Vereeniging,  Haar  man,  Jan,  het  die 
boerdery  opgegee  en  heil  kom  soek 
by  USCO,  een  van  die  staalreuse  in 
die  Vaaldriehoek. 

Hulle  skakel  in  by  die  Hervormde 
Kerk  en  Jan  word  in  1965  as  diaken 
verkies.  Sarie  raak  betrokke  by  die 
kategese  en  die  NHSV.  As 
afgevaardigde  woon  sy  kongresse 
van  die  NHSV  in  Pretoria  by.  Jare 
lank  tree  sy  op  as  sekretaresse  vir 
die  Kategese  en  het  onder  andere  vir 
ds.  R.  J.  Rust  deur  die  Sondagskool 
gesien. 


Van  die  projekte  wat  deur  die  Gemeente  aangebied  is  waarby  Sarie  nou 
betrokke  was,  staan  die  Rapportryersetes  en  die  worsprojek  uit.  Die 
Rapportryers  het  vir  twee  jaar  lank  maandeliks  in  die  kerksaal  vergader  en  die 
susters  het  met  ’n  behoorlike  bord  kos  daar  bedien.  Aan  die  begin  van  die 
worsprojek  het  sy  kruie  gemeng  en  geproe,  veranderings  aangebring  en 
uiteindelik  by  die  wenresep  uitgekom  wat  “Oom  Jan  se  wors",  soos  dit  bekend 
staan  en  na  haar  man  vernoem  is,  nou  so  vooruitloop  dat  ons  met  bestellings 
oorval  word.  Sarie  het  graag  geselsies  met  die  werkers  aangeknoop  en 
tussendeur  vir  menige  heerlike  middagmaal  gesorg. 

Hoewel  sy  eintlik  sieklik  was,  het  Sarie  moedig  en  voluit  vir  haar  God,  Kerk  en 
medemens  geleef. 

Toespraak  gehou  by  geleentheid  van  die  dinee  OP  15 
Augustus  1998  ter  viering  van  die  85ste  verjaardag  van 

DIE  GEMEENTE 

Die  Vereeniging  Gemeente  is  op  17  Augustus  1913  van  die  moedergemeente 
Potchefstroom  afgestig.  Ds.  Louis  Brandt  was  toe  predikant  van  Johannesburg 
en  het  as  konsulent  vir  ons  gemeente  opgetree  tot  1922,  en  in  hierdie  jare  was 
sy  hart  en  siel  by  die  gemeente  betrokke  om  die  lidmate-getal  uit  te  brei  en  te 
help  met  die  bou  van  die  eerste  hout-en-sink  kerk,  wat  in  Desember  1916  ingewy 
is  met  ’n  groot  basaar  en  Nagmaalsviering.  Om  die  skulde  te  probeer  delg,  het 
die  plaasboere  54  beeste  en  71  skape  vir  die  basaar  geskenk! 

Ds.  Brandt  is  in  Oktober  1923  as  predikant  bevestig  en  was  hier  tot  1930.  Die 
gemeente  was  toe  baie  uitgestrek  en  het  plase  sover  as  Rietspruit  en  oorkant  die 
Vaalrivier  tot  by  Heilbron  ingesluit,  waar  hy  moes  huisbesoek  doen  en 
byeenkomste  hou  - sy  reiskoste  was  toe  gelykstaande  aan  R5,00  per  week! 

Mev.  Brandt  was  baie  energiek  en  bemind  onder  die  jongmense,  vir  wie  sy 
maanligpieknieks  op  die  kerkplein  gereël  het,  veral  tydens  Nagmaal-naweke 
wanneer  al  die  kerkgangers  vanaf  die  plase  kom  uitkamp  het.  Behalwe  vir  die 
kerklike  bedrywighede  oor  so  ’n  naweek  was  dit  ook  die  geleentheid  vir  lekker 
kuier  om  die  braaivleisvure  en  waatlemoenfeeste. 

Corrie  van  Vuuren  vertel  dat  almal  altyd  baie  beïndruk  was  met  haar  ma,  Tannie 
Rosa,  wat  nie  sonder  haar  “tallboy”  en  spieël  op  die  ossewa  Nagmaal  toe  gekom 
het  nie.  Oom  Japie  van  der  Merwe,  haar  man,  was  dan  ook  die  eerste  “orgelis” 
wat  die  gemeente  op  ’n  “serfyntjie”  begelei  het  totdat  die  eerste  orrel  in  1919 
aangekoop  is.  Hierdie  eerste  orrel  pryk  nou  in  die  museum. 

Van  orreliste  gepraat,  Juffrou  Eldering  het  ’n  legende  in  die  gemeente  geword. 
Sy  het  in  1948  uit  Holland  hier  aangekom  en  by  die  destydse  orrelis,  die 
beroemde  Willem  Mathlener,  orrelles  begin  neem  op  51-jarige  ouderdom.  Dit  wil 
gedoen  word!  Na  drie  jaar  kwalififseer  sy  en  neem  die  orrelpos  by  mnr. 
Mathlener  oor.  Sy  was  ons  orrelis  vir  25  jaar  en  tree  met  die  middernagdiens  in 
1976  af  op  80-jarige  ouderdom. 

Ons  oudste  lewende  lidmaat  nog  in  die  gemeente  is  Tant  Bellie  van  der  Merwe, 
en  sy  herinner  haar  nog  goed  as  jong  dogter,  dat  hulle  vir  Nagmaalnaweke 
alreeds  die  Donderdag  met  ossewaens  en  tente  op  die  kerkplein  saamgetrek  het. 
Vrydag  was  dan  inkopiedag  en  is  vriende  in  die  dorp  besoek.  Saterdag  is  daar 
twee  dienste  gehou,  een  ’n  voorbereidingsdiens  en  die  ander  ’n  doopdiens. 
Sondag  is  Nagmaal  gevier  en  later  die  nabetragtingsdiens  gehou. 
Maandagoggend  is  daar  opgepak  en  het  die  predikant  dan  weer  ’n  kort 
oggenddiens  gehou  om  almal  af  te  sien.  Toe  het  die  gemeente  nog  “kerk” 
gehou! 

Volgens  oorlewering  het  kwajongens  somstyds  wawiele  omgeruil  - hierdie  streke 
is  dan  eers  agtergekom  wanneer  die  waens  moes  vertek  en  dan  was  daar  groot 
konsternasie  op  die  kerkplein! 

Mev.  Babsie  Pieterse  vertel  dat  haar  pa,  Kas  Strydom,  baie  jare  ouderling  was, 
en  soos  baie  mense  in  die  dorp  ’n  melkkoei  op  die  erf  aangehou  het.  Een 
Sondagoggend  het  ’n  jong  man  die  kerk  binnegestorm  en  sommer  hard  vir  haar 
pa  gesê  “Oom  Kas,  kom  gou!  Die  koei  het  in  die  ‘drain’  geval!”  In  daardie  jare 
het  elke  huis  agter  ’n  rioolput  gehad  wat  met  sinkplate  toegemaak  is  en  hulle  ou 
melkkoei  het  toe  oor  die  plate  gestap.  Nouja,  byna  die  hele  kerkraad  is  toe  saam 
met  hulle  na  die  huis  om  te  help.  Dit  was  nou  ware  liefde  vir  jou  naaste! 

Na  ds.  Brandt  was  ds.  Willie  Huyzers  ons  leraar  vanaf  1931-1938.  Dit  was  die 
moeilike  depressiejare,  maar  hy  het  baie  moeite  gedoen  met  die 
evangelieverkondiging  en  het  gereeld  in  die  buitewyke  dienste  gehou.  Hy  was 
gedurende  hierdie  tydperk  twee  keer  afgevaardig  om  lidmate  in  die  destydse 
Suidwes-Afrika  te  besoek  en  daar  was  sy  vervoermiddel  ’n  kameel!  In  1933  is 
die  Afrikaanse  Bybel  in  gebruik  geneem  en  die  eerste  Bybel  in  hierdie  gemeente 
is  simbolies  aan  Tienie  van  Wyk  oorhandig  as  die  jongste  kind  in  die 
Sondagskool.  Ds.  Abraham  Ras  was  vir  25  jaar  die  leraar  in  die  gemeente  vanaf 
1938  tot  1963  en  die  eerste  bouwerk  wat  in  sy  tyd  onderneem  was,  was  ’n 
koeistal  by  die  pastorie!  In  sy  tyd  was  die  nuwe  kerk  gebou  teen  ’n  koste  van  R 
17  000  en  is  dit  in  Februarie  1943  in  gebruikgeneem. 

Daar  was  groot  fondsinsamelingsprojekte,  waarvan  een  die  insameling  van  geld 
deur  die  kinders  vir  die  kloktoring  was  - elke  kind  het  ’n  bousteenkarrtjie  gekry, 
waarop  die  steentjies  verkoop  moes  word.  Nadat  die  ou  kerk  afgebreek  is,  is  die 
nuwe  pastorie  opgerig. 

Ds.  Nico  Buitenweg  was  ses  jaar  by  ons  vanaf  1963  tot  1969  en  in  die  1963  is 
die  50ste  bestaansjaar  van  die  gemeente  luisterryk  gevier.  Tant  Bellie  het  ’n 
yslike  groot  koek  versier,  met  vyf  trappies  voor,  elk  met  ’n  brandende  kers  om 
simbolies  elke  tien  jaar  van  die  gemeente  se  geskiedenis  uit  te  beeld,  wat  dan 
ook  deur  ds.  Buitenweg  luisterryk  toegelig  is. 

Ds.  Buitenweg  is  opgevolg  deur  ds.  Mossie  van  den  Berg  wat  vier  jaar  hier  was 
vanaf  1972  tot  1974.  In  sy  tyd  word  die  beplanning  vir  die  kerksaal  gedoen,  wat 
in  die  tyd  van  sy  opvolger,  ds.  Sampie  Golden,  gebou  en  in  1976  ingewy  word. 
Die  susters  by  monde  van  Tannie  Bellie  het  glo  besonder  hard  gewerk  om  geld 
vir  die  saalprojek  in  te  samel,  en  op  een  stadium  onder  mev.  Golden  se  leiding 
het  hulle  ’n  kontrak  met  die  Rapportryers  gehad  om  eenkeer  per  maand  ’n  goeie 
ete  aan  hulle  te  verskaf.  En  was  dit  nou  vir  jou  spoggerige  aande  in  hierdie  saal, 
met  ons  pragtige  susters  wat  hulle  met  net  die  beste  bedien  het! 

Eric  Grimbeek  vertel  dat  na  die  voltooiing  van  die  saal,  daar  besluit  is  om  die 
kerk  se  vloere  en  banke  te  vernuwe,  want  vir  die  afgelope  jare  het  die  banke  so 
gekraak  dat  met  die  opstaan  van  die  gemeente  om  te  sing,  die  “gwarrgeluid”  al 
as  deel  van  die  sangbegeleiding  aanvaar  is  - en  ook  weer  wanneer  almal  gaan 
sit  het! 

Eric  is  natuurlik  tans  die  kerkraadslid  met  die  langste  dienstydperk,  naamlik  44 
jaar,  waarvan  hy  30  jaar  as  kassier  opgetree  het.  Ook  ’n  rekord! 

Ds.  Golden  was  hier  vanaf  1974  tot  1976  en  in  sy  tyd  het  hy  op  Kersoggende  om 
6 uur  die  Kerssangdiens  aangebied  waar  hy  self  saam  met  Tienie  van  Wyk  en 
ander  soliste  opgetree  het. 

Na  ds.  Golden  was  ds.  Du  Plooy  en  ds.  Prinsloo  hier,  elk  net  vir  twee  jaar,  en 
nou  is  dr.  Piet  Boshoff  en  sy  gesin  hier  by  ons  al  sedert  1983. 

Kort  na  sy  aankoms  is  die  diensgroepe  in  die  lewe  geroep  en  is  die 
Herfsblaarklub  gestig  met  oor  die  dertig  lede.  Dit  het  ’n  groot  leemte  in  die 
lewens  van  ons  bejaardes  gevul.  Daar  is  interessante  byeenkomste  gehou  en 
dikwels  toere  onderneem  na  besienswaardige  plekke  soos  Melrose-huis,  die 
Voortrekkermonument  en  Suikerbosrand. 

Ons  gemeente  het  in  1988  75-jaar  gevier  met  ’n  heerlike  feesete  en  hier  vier  ons 
vanaand  ons  85ste  verjaardag! 

Ons  dank  en  loof  God  vir  sy  genade  oor  al  die  jare  heen. 

Opgestel  deur  Tienie  van  Wyk  en  aangebied  deur  Jan  Pienaar 

Tienie  van  Wyk 


Tienie  het  self  geskryf:  Ek  was  ’n  baie 
lewendige  kind  en  het  aan  al  die 
onmoontlikste  aktiwiteite  soos 
boomklim,  waaghalsige  toertjies  en 
touspring  deelgeneem  - en  toe  kom 
ek  een  middag  in  November  1936  van 
die  skool  af  met  ’n  hoofpyn  - ek  was  8 
jaar  en  in  Graad  2.  Ek  het  die 
volgende  dag  nog  skool  toe  gegaan 
met  die  hoofpyn,  maar  daardie  nag  het 
die  pyn  in  al  my  ledemate  begin 
ontwikkel.  Ek  het  nog  geloop  die 
volgende  oggend  tot  op  die  stoep,  toe 
gee  my  regterbeen  pad  onder  my  - en 
so  het  die  verlamming  stadig  na  al  my 
ledemate  versprei,  met  geweldige  pyn 
in  my  rug  - die  dokter  het  nie  geweet  wat  aangaan  nie,  aangesien  poliomyelitis 
nog  min  sy  verskyning  in  Suid-Afrika  gemaak  het.  Hy  besluit  toe  ek  moet  na  die 
Rooikruiskinderhospitaal  geneem  word  en  daar  het  ’n  spesialis,  dr.  Melle,  my 
gediagnoseer.  Die  nag  voor  ek  opgeneem  is,  kon  ek  nie  asem  kry  nie,  en  het  my 
moeder  my  die  hele  nag  deur  elke  vyf  minute  van  een  sy  na  die  ander  omgedraai 
om  my  verligting  te  gee  - die  dokters  het  daarna  gesê  dat  dit  my  lewe  gered  het 
en  verhoed  het  dat  my  longe  lam  gelê  was  - in  daardie  dae  was  daar  nie 
ysterlonge  beskikbaar  nie.  Na  so  ’n  maand  het  die  dokter  met 
borrelbadbehandeling  en  massering  begin  en  het  my  arms,  bene  en  rug 
geleidelik  begin  herstel  tot  op  ’n  punt.  Na  13  maande  in  die  hospitaal,  het  ek 
goeie  gebruik  van  my  arms  gehad  en  kon  ek  regop  sit,  maar  ek  sou  ’n 
kwadrupleeg  bly  en  met  loopyster  en  krukke  oor  die  weg  moes  kom.  Ek  was 
gelukkig  en  is  God  dankbaar  vir  my  dierbare  ouers,  wat  dwarsdeur  my  lewe  my 
toegelaat  het  om  'n  onafhanklike  lewe  te  lei  en  my  nie  as  gevolg  van  my 

gestremdheid  probeer  beperk  het  nie.  Hulle  het  my  dan  ook  huis  toe  gebring  in 
Desember  1937  - en  wat  ’n  feesviering  was  dit  nie!  In  Januarie  1938  is  ek  terug 
skool  toe.  In  die  hospitaal  het  my  Engels  en  Afrikaans  so  verbeter  dat  die 
skoolhoof  besluit  het  dat  ek  nie  standerd  1 hoef  te  doen  nie,  en  is  ek  geplaas  in 
die  standerd  2 klas.  Ek  het  slegs  ses  maande  in  hierdie  klas  gebly  en  is  toe 
oorgeplaas  na  standerd  3,  wat  ek  aan  die  einde  van  die  jaar  goed  geslaag  het. 
My  verdere  skoolloopbaan  het  suksesvol  verloop  en  ek  is  al  die  onderwysers  en 
my  medeskoliere  deur  al  die  jare  baie  dankbaar  dat  hulle  my  met  loopysters  en 
krukke  aanvaar  het  as  een  van  hulle  - ons  het  saam  bal  geslaan,  “hop-scotch” 
gespeel.  Ek  het  vir  hulle  telling  gehou  met  tenniswedstryde,  ons  het  koor  gesing 
en  skoolkonserte  gehou,  en  van  standerd  6 af  het  ek  aan  alle  moontlike  items  in 
die  Afrikaanse  Kunswedstryd  deelgeneem.  My  ouers  het  my  toegelaat  om 
klavier,  drama  en  sangles  te  neem,  en  later  het  ek  meer  na  hierdie 

kultuuraktiwiteite  oorgegaan  en  het  musiek  my  groot  liefde  in  my  lewe  geword...  . 

In  my  tienerjare  was  dit  emosioneel  moeiliker  om  aan  te  pas  by  my 

omstandighede,  maar  my  geloof  in  God  het  my  gehelp  om  tot  by  aanvaarding  te 
kom  en  daarna  vorentoe  te  gaan  - en  te  doen  wat  jy  moet  doen.  My  gebed  was 
altyd:  “Gee  my  die  krag  om  te  aanvaar  wat  nie  verander  kan  word  nie,  en  die 
wysheid  om  dit  te  verander  wat  verander  moet  word”.  Verder  glo  ek  soos  Paulus: 
“Ek  is  tot  alles  in  staat  deur  Christus  wat  my  krag  gee”. 

Tienie  het  by  die  munisipaliteit  gaan  werk  en  het  gevorder  tot  Senior 

Administratiewe  beampte  in  die  Afdeling  van  die  Stadsekretaris.  In  1983  tree  sy 
af.  Sy  was  lid  van  muskieverenigings,  kore,  die  kerkjeugvereniging,  die  Opera-  en 
Dramavereniging,  organiserende  sekretaris/tesourier  van  die  Herfsblaarklub  vir 
Bejaardes  van  die  Gemeente.  Sy  word  aangewys  as  die  Kulturele 

Persoonlikheid  van  die  twintigste  eeu  in  die  Vaaldriehoek. 

Christina  van  der  Bijl  onthou  haar  so:  Op  haar  stil  en  onopvallende  manier  was 
Tannie  Tienie  van  Wyk  vir  my  'n  groot  inspirasie.  Toe  ek  ongeveer  twintig  jaar 
gelede  in  die  Vaaldriehoek  aangekom  het,  was  ek  gelukkig  om  mense  soos 
Margaret  van  der  Vegt  te  leer  ken  en  geleentheid  te  kry  om  as  violis  by 
huiskonserte  op  te  tree.  So  het  ek  vir  tannie  Tienie  leer  ken  as  die  een  wat  die 
reëlings  getref  en  kaartjies  verkoop  het,  en  sy  het  dadelik  my  grootste 
bewondering  ontlok.  Wanneer  ek  by  haar  aan  huis  gekom  het,  was  ek  altyd 
getref  deur  die  harmonieuse  saamwees  van  die  vroue  wat  haar  versorg  en  vir 
haar  gewerk  het.  En  natuurlik  tannie  Tienie  se  ongelooflike  werkywer  en 
professionalisme  te  spyte  van  haar  gestremdheid. 

Wat  vir  my  persoonlik  baie  beteken  het,  was  dat  sy  altyd  na  ’n  konsert  met  my 
gepraat  het  en  my  uitgevra  het  om  te  hoor  watter  stuk  ek  volgende  gaan  begin 
oefen.  Haar  aanmoediging  en  belangstelling  het  my  keer  op  keer  aan  die  oefen 
gekry  en  danksy  haar  persoonlike  aansporing  het  ek  stukke  aangepak  wat  ek 
andersins  onaangeraak  onder  in  my  musiekkas  sou  laat  lê  het.  Die  laaste  stuk 
wat  sy  my  aangemoedig  het  om  te  speek,  was  Cesar  Franck  se  vioolsonate  in  A, 
en  ek  is  spyt  dat  sy  oorlede  is  voor  ek  dit  onder  die  knie  kon  kry. 

Tannie  Tienie  sal  altyd  voortleef  in  die  gedagtes  van  almal  wat  haar  geken  het  en 
ons  sal  haar  met  diepe  bewondering  en  liefde  onthou. 

Vrede  van  Vereeniging 


Op  31  Mei  1902  is  die  onderhandelinge  vir  vrede  na 
die  Driejarige  Anglo-Boereoorlog  tussen  die 
Afrikaanse  en  Engelse  generaals  op  Vereeniging 
uiteindelik  afgehandel  en  is  dit  om  11-uur  die  aand 
formeel  by  Melrose  Huis  in  Pretoria  onderteken. 
Daarom  is  hierdie  dag  ’n  belangrike  dag  in  die 
geskiedenis  van  Suid-Afrika  en  het  dit  Vereeniging 
op  die  wêreldatlas  geplaas.  As  deel  van  die 
herdenkingsfees  het  Gemeente  Vereeniging  op  31 
Mei  2002  ’n  program  in  die  kerksaal  aangebied, 
waarin  ’n  skets,  geskryf  deur  prof.  Jackie  Grobler 
van  Pretoria,  aangebied  is.  Dit  is  ’n  treffende 
dialoog  tussen  twaalf  van  die  Boere-figure 

waarin  hulle  siening  en  gevoelens  oor  die  oorlog  en  vredesonderhandelinge 
bespreek  word.  Leraars  en  lidmate  van  ’n  aantal  gemeentes  het  deelgeneem 
en  die  regisseur  was  Rentia  Lindeque.  Almal  was  paslik  gekostumeerd  en  die 
atmosfeer  wat  daar  geskep  is,  was  duidelik  deur  die  waarderende  gehoor 
aangevoel. 

Die  res  van  die  program  het  bestaan  uit  samesang  van  FAK-liedere  uit  die 
oorlogstydperk,  soliste  wat  pragtige  Afrikaanse  kunsliedere  gesing  het,  en 
ouderling  Jan  Mans  en  sy  musikante  wat  die  gehoor  vermaak  het  met  lekker 
boeremusiek. 

Dit  was  koud  en  reënerig  buite  en  die  aand  is  afgesluit  deur  die  gehoor  wat  die 
weer  trotseer  het,  met  smaaklike  sop  en  brood  te  bedien. 

Tienie  van  Wyk  (Konteks  November  2002,  23.) 


Marie  Powell  in  die  rol  van 
Maria  Fischer 

AS  DIE  STAPTOERGOGGA  JOU  GEBYT  HET 


Magoebaskloof  1 998 

Ongeveer  30  jaar  gelede  was  ek  jeugouderling  van  die  Gemeente.  Dit  was  in 
daardie  tyd  dat  ek  en  ds.  Piet  besluit  het  om  die  Jeugvereniging  op  ’n 
voetslaanpad  te  neem.  Ek  was  die  vorige  jaar  op  ’n  5-dagvoetslaanpad  en  dit 
was  die  enigste  ondervinding  wat  ons  gehad  het.  Die  Jeugvereniging  was  in 
daardie  dae  nog  redelik  sterk  en  gelukkig  het  die  kerk  ’n  bussie  by  die  myn 
oorgeneem.  Ons  was  32  voetslaners  waarvan  baie  in  die  laerskool  was  en  5 
volwassenes.  Ds.  Piet  het  rugsakke  en  ’n  paar  slaapsakke  te  huur  en  te  leen 
gekry. 

Die  reëling  was  dat  almal  twee  aande  voor  die  tyd  met  hulle  rugsakke  gepak  by 
die  kerk  moes  wees  - ’n  reëling  waarvoor  ek  nog  baie  lank  daarna  dankbaar  sou 
wees.  Besorgde  ma’s  het  hulle  spruite  se  rugsakke  boordensvol  gepak:  blikke 
koeldrank,  hope  blikkieskos,  konfyt,  pakke  suiker  - genoeg  massa  om  ’n  outjie 
se  rug  te  breek  voordat  hy  5 km  gestap  het.  Al  die  rugsakke  is  uitgepak  en  onder 
ons  toesig  is  net  die  ligste  en  nodigste  ingepak.  Daarna  is  elkeen  se  rugsak 
opgesit,  die  skouerbande  en  heupgordels  gestel  totdat  almal  gelukkig  was. 

Holhoek  2010 

Met  elke  voetslaanpad  het  ek  en  ds.  Piet  die  agterhoede  gevorm  om  sodoende 
seker  te  maak  dat  almal  veilig  by  die  volgende  voetslaanhut  aankom.  Die 
veronderstelling  was  dat  almal  saans  saam  sou  kos  maak,  maar  uiteindelik  het 
alles  op  die  dominee  afgekom.  Toppers,  pasta,  pap  en  poeieraartappel  was  die 
in  ding  - lig  om  te  dra  en  niebederfbaar.  Moeë,  honger  kinders  het  die  potte  leeg 
geëet. 

Die  staptoere  het  gewilder  geword  en  meer  grootmense  het  by  ons  aangesluit. 
As  die  voetslaangogga  jou  gebyt  het,  kom  jy  nie  weer  los  nie!  Daar  was  talie 
humoristiese  insidente:  dominee  wat  sy  jogurt  wat  gelek  het,  met  ’n  lepel  uit  die 
rugsak  eet;  ’n  voetslaner  wat  ’n  hoender  by  een  van  die  plaasmense  gekoop  het, 
maar  nie  besef  het  dat  plaashoenders  ure  kook  om  sag  te  word  nie;  Jess  wat 
elke  dag  aan  “liewe  Ma”  verslag  gedoen  het  oor  sy  pa,  Ryno,  se  gebreekte 
enkel.  Soos  Langenhoven  het  ons  ervaar  hoe  ’n  mens  jou  swaarkry  met 
lekkerkry  klaarkry. 

“Jong”  ouderlinge  en  predikante  het  ouer  geword  en  kleinkinders  het  begin 
saamstap.  Die  afgelope  paar  jaar  het  die  voetslaan  oor  langnaweke  plaasgevind. 
Vandat  Joey  Hoffman  die  kosmakery  oorgeneem  het,  het  voetslaankos 
koningskos  geword.  Haar  heerlike  sagopoeding  in  die  ysterpot,  die  laaste  aand, 
het  sinoniem  geword  met  voetslaan.  Op  ’n  koue  wintersmiddag  ry  ons  deur 
Belfast  en  die  versoek  kom  toe  of  ons  nie  sagopoeding  teen  die  koue  kan  kry 
nie.  Joey  en  haar  suster  Anna  vra  toe  in  die  kruidenierswinkel  vir  ’n  vrou  wat  ook 
inkopies  doen,  wat  ’n  mens  nodig  het  vir  sagopoeding.  Dit  word  toe: 

Staptoersago 

3 l melk 
500  g sago 
3 ml sout 
1 95  g botter 
180  g suiker 
12  eiers 
12  ml  vanielje 
neutmuskaat 


1)  Verhit  melk  tot  kookpunt,  roer  sago  en  sout  by  en  kook  oor  baie  lae  hitte 
tot  sago  deursigtig  is. 

2)  Roer  suiker  en  botter  by  en  haal  van  die  stoof  af. 

3)  Klits  eiers  en  vanielje  en  roer  by  sagomengsel. 

4)  Strooi  neutmuskaat  oor. 

5)  Bak  op  kole  en  met  kole  op  die  deksel  tot  gaar. 

6)  Skep  self  vir  almal  in,  genoeg  vir  25  persone. 

Stappers  in  aksie:  Holhoek  2010 


Die  voetslaanpaaie  het  nie  net 
bygedra  tot  fiksheid  nie.  Daar  was 
die  heerlike  samesyn  en  stiltetye 
om  die  vuur,  vriendskappe  wat 
gevorm  is  en  vriendskapsbande 
wat  hegter  geword  het.  Ek  dank 
die  Here  vir  kosbare  tye  saam  met 
wonderlike  mense. 


Willie  Lindeque 

Verhale  van  Hoop 

Ek  word  genooi  om  gedurende  die  vakansie  een  oggend  die  erediens  in 
Vereeniging  waar  te  neem.  Gedurende  1978  toe  ek  hierdie  gemeente  leer  ken 
het,  was  die  belydende  lidmaatgetal  881.  Hierdie  gemeente  was  beskou  as  die 
voorlopergemeente  in  die  Ring  van  Vereeniging. 

Die  erediensbywoning  op  hierdie  Sondag  was,  wat  getal  aanbetref,  so  plus 
minus  40  lidmate  waarvan  daar  drie  jonger  lidmate  was.  Na  die  erediens  is  ek 
meegedeel  dat  hierdie  gemeente  se  belydende  lidmaattal  gedaal  het  na  77.  Die 
oorsaak  vir  hierdie  vermindering  was  die  normale  binne-stedelike  verskynsel  dat 
daar  ‘n  groot  verskuiwing  van  lidmate  vanuit  die  middedorp  na  die  buitewyke 
plaasgevind  het.  Ek  was  nogtans  bewus  daarvan  dat  die  gemeente  ‘n  volsorg 
predikantstandplaas  het  wat  in  stand  gehou  moet  word.  Onmiddelik  was  daar  ‘n 
vraag  in  ‘n  mens  se  kop  van  hoe  kry  hierdie  gemeente  bestaan,  nie  net  wat  die 
klein  lidmaatgetal  betref  nie,  maar  ook  die  vereistes  wat  daar  is  om  finansieel  te 
doen  wat  wel  gedoen  moet  word. 

Navraag  word  gedoen  oor  hoe  die  onmoontlike  moontlik  kan  wees  en  hoe 
finansiële  oorlewing  moontlik  is.  ‘n  Vinnige  antwoord  wat  gegee  word,  is  dat  daar 
reeds  vir  ‘n  aantal  jare  ‘n  maandelikse  worsprojek  bestuur  word.  Die  afkondiging 
wat  in  my  hand  gegee  word,  lui  as  volg:  Baie  dankie  vir  die  hulp  wat  die  vorige 
twee  dae  gegee  is  om  die  laaste  worsprojek  van  die  jaar,  dit  wil  sê  vir 
Desembermaand  aangebied  is.  En  dan  die  groot  verassing.  Daar  is  4,2  ton 
wors  gemaak  en  verkoop. 

'n  Paar  vrae  met  antwoorde:  Wie  het  gehelp?  Vier  gesinne  wat  elke  maand  die 
projek  hanteer!  Onmoontlik!  Watter  ander  metodes  word  gebruik  om  dit  te  kan 
doen?  Tussen  25  en  30  werkloses  in  die  nabyheid  word  maandeliks  gehuur. 
Hulle  ontvang  ‘n  bedrag  as  salaris  en  ‘n  pakkie  vleis  om  as  deelloon  huis  toe  te 
neem.  Dit  word  bevestig  dat  hierdie  werklose  mense  met  ywer  hulle  kragte  gee 
vir  hierdie  projek.  ‘n  Pragtige  voorbeeld  van  beoefening  van  barmhartigheid  in 
die  gemeenskap! 

Ene  bedrywigheid  (2013) 

Waar  kry  julle  die  vleis  vandaan?  Ontbeende  bees  voorkwart  en  varkvleis  word 
van  groothandelaars  af  aangekoop.  Hoe  kry  julle  die  hoeveelheid  van  4,2  ton 
verkoop?  Omdat  dit  al  ‘n  paar  jare  se  projek  is  en  die  kwaliteit  van  die  wors  aan 
soveel  mense  bekend  is,  word  die  wors  net  volgens  bestellings  gemaak.  Daar 
bly  dus  niks  oor  wat  versorg  moet  word  nie.  Alles  is  verkoop.  Aan  die  einde  van 
die  maand  is  daar  dus  die  nodige  fondse  om  saam  met  offergawes  en  ander  los 
inkomste  die  finansiële  verpligtinge  te  kan  hanteer. 

Die  belangrikste:  Daar  is  nog  gereeld  eredienste  in  die  gemeente  gehou. 
Al  is  die  getal  lidmate  in  die  gemeente  min,  die  volle  krag  van  die 
evangelieboodskap  word  nog  gereeld  verkondig.  Dr.  P.  B.  Boshoff  vervul 
hierdie  roeping  met  onderskeiding  en  met  vreugde.  Al  die  kerklike 
aktiwiteite  waarvoor  ‘n  gemeente  verantwoordelik  is,  gaan  voort.  Mevrou 
Carin  Boshoff  is  die  gemeente  se  orrelis.  Onder  haar  inspirasie  word  die 
vrouelidmate  geïnspireer  om  te  help  by  elke  geleentheid  waar  dienswerk 
deur  die  NHSV  as  diensorgaan  in  die  kerk  verrig  kan  word.  ‘n  Vraag  oor 
die  toekoms  van  die  Gemeente,  kan  op  die  stadium  nie  beantwoord  word 
nie. 

Dit  is  mos  nou  ‘n  voorbeeld  daarvan  dat  verantwoordelikheid  en  swaarkry  met 
lekkerkry  klaargekry  word  volgens  die  digter  (C.  J.  Langenhoven). 

Ds.  N.  C.  J.  Brayshaw  (Em.) 

Twee  dekades  van  trots 


Gemeente  Augustus  2008 


Na  1910  kan  dit  net  beter  gaan.  ’n  Rebellie  en  depressie  sou  ’n  effense 
hindernis  wees,  maar  die  Uniewording  het  die  Afrikaner  en  sy  kerke  op  koers 
geplaas  - uiteindelik  na  Republiekwording  31  Mei  1961.  Ekonomiese 
ontwikkeling,  uitbreiding  en  afstigting. 

Die  jaar  1913  was  dus  ’n  triomf,  afgestig  van  Potchefstroom  kan  die 
gemeente  nou  saam  met  die  groot  vloeiende  rivier  van  Afrikanerskap  in  die 
Vaaldriehoek  voortgaan.  Houtgerus  kan  ander  gemeentes  in  Vanderbijlpark 
en  Vereeniging  ontstaan  vanuit  die  Moedergemeente,  oë  gevestig  op 
Afrikanerleiers  wat  sal  sorg. 

Dit  is  die  werklikheid  wat  ons  gemeentes  tot  verantwoording  geroep  het.  Die 
leierskap  het  verander  - Afrikaners  gryp  rond,  beweeg  na  die  buiteland.  Die 
kerk  moet  die  mens  dien,  en  nié  andersom  nie.  Die  rivier  vorm  ’n  delta.  Die 
Moedergemeente,  ’n  stroompie. 

Die  situasie  verg  leierskap  en  skeppende  denke.  Woordverkondiging  te 
midde  van  enorme  uitdagings.  Gemeente  Vereeniging  het  die  afgelope  twee 
dekades  bo  die  omstandighede  uitgestyg. 

Dr.  Boshoff  en  ouderling  Jan  Mans  hanteer  ons  finansies  met  presiesheid. 
Die  worsprojek  is  ’n  reuse  sukses.  Sommige  gemeentes  knak  onder 
finansiële  druk.  Moedergemeente  se  posisie  versterk  inteendeel.  Ons 
pastorie  en  kerkgeboue  word  opgeknap,  die  staptoer  en  die  Tienie  van  Wyk 
Koorfees  raak  instellings.  Dr.  Boshoff  is  betrokke  by  Laerskool  Handhawer 
en  Vereeniging  Hoërskool,  die  kerkraad  en  gemeente  beman  die  skoolhekke 
tydens  sportdae.  Maandae  met  saalopening  kan  ek  die  kernboodskap  van 
Sondag  se  preek  oordra. 


Koorfees  2013 

Ek  dink  dr.  Boshoff  se  kuns  om  te  luister  is  genesend  van  aard.  Sy  bydrae 
tot  evangelie-uitbreiding  en  versoenende  rol  met  die  oog  op  kerkeenheid  sal 
in  die  annale  opgeteken  bly. 

Ek  beskou  my  deel  wees  van  ons  gemeente  die  afgelope  tien  jaar  as  ’n 
persoonlike  ontwikkeling  en  deel  van  ’n  kerkgesin.  Ons  is  trotse  lidmate  binne  ’n 
gemeente  met  visie  om  steeds  in  die  toekomstige  jare  ’n  verskil  te  maak.  Ons 
stroom  het  nie  opgehou  nie 

Ek  sluit  af  met  die  wyse  woorde  “’n  Kilo  wors  is  nog  steeds  ’n  goeie 
kersgeskenk”  - P.  B.  Boshoff. 

Met  dank 


Ouderling  Faan  Beeslaar 

Ons  eeufees 


♦ Eeufeesviering  24  en  25  Augustus  2013 

♦ Saterdag  24  Augustus:  Gesellige  bring-en-braai  op  kerkterrein 

♦ Sondag  25  Augustus:  Erediens  met  Albertonse  Mannekoor  om  09:00 

♦ Program  en  gesamentlike  middagete 

Saterdagmiddag  teen  vyfuur  het  die  vure  al  gebrand  en  die  gaste  kon  regmaak 
om  tussen  die  gesels  deur  te  eet.  Daar  is  nie  tot  laat  gekuier  nie,  want  die  groot 
dag  sou  móre  kom. 

Sondagoggend  in  die  konsistorie  het  ouderling  Jan  Mans,  in  teenwoordigheid  van 
die  volle  kerkraad,  die  predikant  daarop  gewys  dat  dit  ’n  groot  voorreg  moet  wees 
om  die  erediens  by  so  'n  geleentheid  te  lei.  Die  Sondag  daarna  het  hy  bygevoeg 
dat  ook  kerkraadslede  bevoorreg  is  om  ’n  eeufees  mee  te  maak.  Die  geleentheid 
het  self  vir  die  inleiding  tot  die  preek  gesorg: 

Dat  die  gemeente  100  jaar  oud  is  gee  uitdrukking  daaraan  dat  die  kerk 
nog  altyd  reeds  daar  is.  Die  gemeente  se  stamboom  gaan  terug  tot  by  die 
oertyd.  Dit  is  nie  so  dat  ons  saamgekom  het  en  met  die  kerk  begin  het  nie. 
Wanneer  ons  saam  staan  en  iets  sou  doen,  loop  ons  altyd  die  gevaar  dat 
ons  maaksel  ons  hoogmoedig  kan  maak  en  dat  ons  die  lidmaatskap  van 
so  ’n  saak  verdienstelik  sal  ag.  Jy  meen  dat  jy  iets  besonders  gedoen  het, 
meer  as  jou  plig.  Maar  dat  ons  die  kerk  nie  begin  het  nie,  dat  ons  net 
daarin  opgeneem  kan  word  - soos  baie  wat  vandag  hier  is,  hier  gedoop  is 
sonder  hulle  eie  toedoen  of  medewete  - sê  vir  ons  dat  daar  ’n  verskil  is 
tussen  mensewerk  en  goddelike  genade,  ’n  verskil  tussen  menslike 
welstand  en  goddelike  heil. 

Na  die  diens  het  ons  verdaag  vir  tee  en  verversings  wat  deur  die 
Koekversierdersgilde  verskaf  is  en  deur  kelners  aangebied  is.  Die  lui  van  die  klok 
het  die  feesgangers  weer  hul  sitplekke  in  die  kerk  laat  inneem  en  ouderling  Faan 
Beeslaar  het  die  feesgangers  geboei  met  interessante  grepe  uit  die 
Gemeentegeskiedenis.  Daarna  het  hy  die  volgende  sprekers  aan  die  woord 
gestel: 

Ds.  Dries  Beukes,  namens  die  Kommissie  van  die  Algemene  Kerkvergadering: 
Hy  was  vanaf  Duncanville  18  maande  lank  konsulent  van  Vereeniging  gedurende 
1981-83. 

Ds.  Fanus  Kloppers,  namens  die  bure,  NG  Gemeente  Klipkerk.  Hy  is  daaraan 
herinner  dat  toe  ds.  Brandt  in  1923  in  Vereeniging  bevestig  is,  ds.  Steyn  van  die 
NG  Kerk  met  sy  Kerkraad  teenwoordig  was. 

Sonet  Benson  namens  NHSV  Hoofbestuur. 

Ds.  Barry  van  Schalkwyk  namens  Ring  van  Vereeniging. 

Rita  van  der  Merwe,  sy  gee  kort  oorsig  oor  die  eerste  predikantspaar,  ds.  en 
mev.  Brandt:  Sy  werk  aan  doktorsgraad  oor  Johanna  Brandt  en  het  in  die  proses 
’n  groot  bewonderaar  van  ds.  Brandt  geword.  Sy  kom  al  die  pad  van  Pretoria  af. 

Ds.  Beukes  het  daarop  gewys  dat  die  Gemeente  Vereeniging  ’n  belangrike  rol  in 
die  breë  verband  van  die  Hervormde  Kerk  gespeel  het.  Die  gemeente  moet  tog 
ook  nie  oorhaastig  besluit  om  te  ontbind  nie.  Ds.  Kloppers  het  die  goeie 
verhouding  tussen  die  NG  Klipkerk  en  die  Hervormde  Gemeente  in  die  dorp 
uitgelig.  Na  die  gelukwensings  van  die  Ring  van  Vereeniging  en  die  NHSV 
Hoofbestuur  het  Rita  van  der  Merwe  uit  haar  navorsing  een  en  ander  oor  die  wel 
en  weë  van  die  eerste  predikantspaar  vertel.  Een  Juweeltjie  uit  haar  aanbieding: 

’N  STORIE  OOR  KOUSE 

Terwyl  Johanna  in  Mountain  View,  Pretoria,  gebly  het,  (waar  sy  in  stilte  op  haar 
skryfwerk  kon  konsertreer)  het  sy  een  van  haar  vele  briewe  aan  ds.  Brandt  in 
Johannesburg  geskryf  en  dit  per  trein  (saam  met  die  wasgoed)  gestuur. 

Myn  Dierbaarste, 

Om  je  geluk  te  wensen  met  de  20  jaren  van  huweliks-smart  - stuur  ik  je  kousen, 
kousen  en  nog  eens  kousen  - bruin  en  blauw  en  groen  en  vaal  en  pink  en  geel 
en  zwart  en  heliotrope  - een  hele  trop  - gestopt  en  ongestopt,  gepaard  en 
graswedunaars,  opgerold  en  vastgebonden;  genummerd;  geletterd,  gewewen, 
gebreid;  gesponnen;  wol,  katoen,  zyde,  lisle  thread,  oud  en  nieuw  - sommige 
met  prehistoriese  geschiedenissen;  anderen,  familie-stukken;  en  nog  eens 
anderen  wild-vreemden;  zonder  eigenaars,  zwerwelingen  van  Pietersburg  naar 
Doornfontein,  van  Doornfontein  naar  Ameshoff  St.,  en  daarvandaan  naarde  Juta 
Straat.  Allemaal  kousen  ! 

Nu  ’n  paar  explanasies.  Die  voor  jou  te  klein  zyn  kan  Frans  erven,  sommige 
onparen  moet  hy  ook  maar  dragen.  Er  zyn  opgerold  zyn  die  nog  gaatjes  hebben, 
die  zyn  fatsoenlik  genoeg  om  naar  danspartyen  te  dragen  totdat  ze  klaar  zyn.  Die 
aanmekaar  gebonden  zyn,  zyn  heel  slecht  maar  ik  heb  de  hielen  gestopt  zodat  er 
te  minsten  geen  gaten  boven  de  schoenen  kom. 

BRON:  Nederduitsch  Hervormde  Kerkargief,  (Pretoria),  Lêer  LIX  187  ii,  25 
Augustus  1922. 

Ouderling  Mans  en  dr.  Boshoff  het  toe  elkeen  ’n  plaatinskripsie  vir  jare  se  diens 
ontvang.  Nadat  die  predikant  bedankings  en  ’n  tafelgebed  gedoen  het,  kon  die 
feesgangers  saal  toe  beweeg. 

Bydraes  tot  die  spyskaart  het  gekom  van  Vereeniging  Gimnasium  se  Hotelskool 
en  Koshuis  en  Krugerlaan  Skool  se  Hotelskool.  Take5  het  die  vrugtesap 
geskenk.  Terwyl  ons  geëet  het,  kon  jou  oog  ’n  skyfievertoning  op  die  verhoog 
volg  en  as  jy  klaar  geëet  het,  kon  jy  die  besondere  gelamineerde  plekmatjie  huis 
toe  vat  as  aandenking  aan  die  heuglike  dag. 

Kerkraad  2013 

